Egilea Erredakzioa|2021-05-12T13:21:12+02:0012 maiatza, 2021|\nDonostia Zinemaldiak iragarri ditu Zinemaldia + Plus fokuaren datozen saioetan proiektatuko dituen filmak: Michel Hazanavicius zuzendariaren Le redoutable (2017) eta Julien Faraut zinemagilearen Les sorcières de l’Orient (2021). Tabakalerako pantaila partekatuan emango dituzte lanok, maiatzaren 14an eta ekainaren 11n, hurrenez hurren.\nIldo horretan, Zinemaldiak bat egin du Tabakalerako zinema-aretoan programatzen duten hiriko beste erakunde batzuekin ere, eta, hilean behin, Zinemaldia + Plus fokuaren protagonista izaten da. Bada, orain artean parte hartu duten egitasmoen artean nabarmentzekoak dira Ikusmira Berriak, Nest edo Zinemaldian bertan izan diren egileen aurreko lanak.\nMaiatza eta ekainerako, aldiz, zinemagintzako bi pertsona ospetsu gonbidatu dira, eta film bana programatzeko askatasuna eman zaie. Hala, hilaren 14an (ostirala) Vincent Maraval izango da Donostian, eta Michel Hazanavicius zinemagilearen Le redoutable (2017) film luzea aurkeztuko du. Film hori Canneseko zinema jaialdian lehiatu zen 2017an, eta Godardek 1960ko hamarkadaren amaieran La Chinoise filma estreinatu ondoren izan zuen krisia kontatzen du.\nBestalde, Vanja Kaludjercicek telematikoki parte hartuko du ekainaren 11ko saioan, eta Julien Faraut zuzendariaren Les sorcières de l’Orient (2021) filma aurkeztuko du. Kaludjercicek aukeratutako dokumental horretan, 1964ko Olinpiar Jokoetan Urrezko Domina irabazi zuen japoniar emakumezkoen boleibol-taldea aurkezten da. Filmak kirolari ohien testigantzak biltzen ditu (gaur egun 70 urteko emakumeak), eta artxiboko irudiak nahasten ditu anime erako pasarteekin.\nZinemaldia + Pluseko saioek urte osoko jaialdi bihurtzearen ikuspegi orokorra eskaintzen dute. Urrian martxan ipini zenetik, fokuak Zinemaldia 70 artxibo publikoko proiektuaren baitako film luze bat erakutsi du, baita emakumezko zinemagileek zuzendutako beste hainbat film labur ere.\nOrobat, Maravalek eta Kaludjercicek aukeratutako filmek ederki erakusten dute Donostia Zinemaldia industria-erakundeekin eta beste zinema-jaialdi batzuekin lankidetzan aritzen dela.


Aurrekoa Apirila 02 Igandea Hurrengoa\nApirila 02 • 18:30 • Txondorra (Karmengo ama, 60) (Egia) Musika\nIbai Marin-ek kontzertua eskeiniko du Txondorran apirilaren 2an, igandean.\n15 urteetan zehar Hira taldeko lider, abeslari, gitarra eta konposatzaile nagusia izan da eta ibilbide horretan bost disko kaleratu dituzte, kalitate eta garbitasun ikaragarria lortuz ibilbideko azken urte eta diskatan, batez ere.\nOraingoan ordea, Ibai Marin bakarlari lanetan murgildu da, gitarra akustiko eta ahotsera murriztuz, melodien edertasuna bilatuz, hi-tzen sakontasuna eta bere ahots bereziari garrantzia emanez.\nEuskaraz eta berak sorturiko kantuak dira gehienak, baina horrez gain, pare bat bertsio ere eskaintzen ditu gaztelaniaz. Sinplizitatearen edertasunaz gozatzeko, Ibai Marin dezue.\nApirila 02 • 16:30 • Victoria Eugenia Antzokia (Erdialdea) Zinema\nEuskadi. Zuzendaritza: Iban Gonzalez. Ekoizpena: Karmelo Vivanco, Idurre Cajaraville / Baleuko. Gidoia: Jon Gonzalo. Argazkia: Ramon Larrabaster. Muntaketa: Iban Gonzalez. Iraupena: 62 min\nDokumental honetan emakumeak dira istorioaren ardatza. Gerra Zibileko gertaera beltz baten protagonista izandako emakumeak. Emakume anonimoak, euren etxeak atzean uztera behartuak. Noraezean abiatu zirenak, euren senarrak edo aitak beste bandoan borrokan ari zirelako bakarrik errepresaliatuak. Beste ehunka emakumerekin batera, beste frontea izan ziren haiek, ahaztutako frontea, alegia. Biktimak, baina baita heroiak ere. Heroiak euren balentriagatik, seme-alabak gainean hartuta deserrirako bideari ekin izanagatik. Ehunka kilometro egin zituzten nora helduko ziren ez zekitela. Arriskuan jarri zituzten euren bizitzak, maite zituztenak babesteko, egunen batean euren lehengo bizitza berreskuratu ahal izango ote zuten jakin gabe. Eta, izan ere, errotik erauzi zieten haiei euren bizitza. Gipuzkoako herrietako emakumeen milaka bizitza.\nSOLASALDIA: Iban Gonzalez (director), Lore Albizu (protagonistA), Joseba Esnal (Lore Albizuren semea)\nFILM LABURRA  AMA, NORA GOAZ? filmarekin batera\nEuskadi. Zuzendaritza: Ageda Kopla Taldea. Ekoizpena: Patxi Azpillaga / Lekuk Kultur Elkartea. Gidoia: Maialen Lujanbio. Animazioa: Bego Vicario, Ibon Markaida, Kote Camacho, Arrate López Apellániz, Izibene Oñederra, Mariñe Arbeo, Oihana Leunda, Aitor Oñederra, Ximon Agirre, Jon Zurimendi, Xara Agirre, Irantzu Yaldebere, Andere Molinuevo, Iosune Etxarte, Malen Amenabar, Naiara Zuria Mauleón, Zaloa Ipiña, Alots Arregi, Roberto Zabarte, Jon Munarriz. Argazkia: Edu Elosegi. Musika: Xabier Erkizia. Muntaketa: Edu Elosegi. Iraupena: 5 min\nSanta Ageda bezperako ospakizuna abiapuntutzat hartuz, Maialen Lujanbio bertsolariak genero indarkeriaren salaketa gordina egiten du. Bertsoz bertso, indarkeria matxistaren agerpen ezberdinak salatzen dira, bai eta hura gainditzeko gure ezintasuna ere.


09 « urria « 2021 « Prentsa oharrak\nOsasun Mentalaren Egunarekin bat egin du Gasteizko Udalak\nKategoriak: Prentsa oharrak — Komunikazio Zerbitzua / Servicio de Comunicación — 9 urria 2021 10:00\nHoriz argiztatuko dira hiriko hainbat eraikin enblematiko.\n“Osasun mentala, beharrezko eskubidea. Bihar zeu izan zaitezke” goiburuarekin, Osasun Mentalaren Eguna ospatuko da mundu osoan urriaren 10ean, igandez, eta Gasteizko Udalak bat egin du. Hori dela eta, horiz argiztatuko ditu udaletxearen fatxada, Floridako kioskoa eta Arkupeak, hala nola Santa Barbara plazako eta Antso Jakitunaren pergolak.\nOsasun mentalaren inguruko arazoak areagotu egin dira Covid-19aren pandemiarekin, eta, aldi berean, murriztu egin dira esparru horretako arreta-baliabideak. Ikerketa Soziologikoen Zentroaren datuen arabera, Estatuko herritarren % 6,4k jo du osasun mentalaren arloko profesionalen batengana, eta % 5,8k tratamendu farmakologikoa jaso du.\nArabako gaixo mentalen eta horien familien bizi-kalitatea hobetzeko lanean dihardu ASAFES elkarteak, hainbat arlotan, hala nola enplegua, bizitza independentea, laguntza psikosoziala eta okupazioaren bidezkoa, aisialdia, aholkularitza eta prestakuntza. Gizartea sentsibilizatzeko eta gaixo mentalen estigmaren kontra borrokatzeko lanean dihardu.


Datu Pertsonalak aldatu\nBiztanleen Udal Erroldan datuak zuzentzeko eskaera: abizen grafia, izena, herritasuna, sexua, ikasketak, NA eta abar.\nInteresdun edozein pertsonak, edo bere legezko ordezkariak.\nNortasun Agiri, pasaportea edo Atzerritarren Identifikazio Agiria\nEskatutako aldaketa justifikatzen duen dokumentua\nAurreikusitako epea: Aurrez aurre, unean bertan. Gainerako bideak erabilita, gehienez 3 egun.\nAurkeztutako dokumentazioa egiaztatzea\nErroldan dagozkion aldaketak egitea\nAldaketak egin izanaren egiaztagiria ematea


Izena: San Joan ermita\nHelbidea: Arluzeako errepidea 38\nBeste Mendeak: XIII, XVII, XX\nBeste Estiloak: Baserri estilokoa\nArabako udalerria da Bernedo, eta Nafarroaren eta Trebiñoko konderriaren artean dago. Herriko edifiziorik enblematikoena -eta arabar erromanikoarena oro har- San Joanen ermita da dudarik gabe.\nFatxadako idazkuna irakurtzea aski da ermita bera eta honen historia oso aspaldikoak direla jakiteko, 1226. urte aldera egina dela ipintzen baitu. Gerora, XVIII. mende hondarrean, ermita txukuntzeko agindua eman zen eta azkeneko aldiz 1958. urtean berritu zen, Arabako Foru Aldundiaren aginduz.\nSan Joan ermitak oinplano angeluzuzena du eta habearte bakarra kanoi ganga batekin estalita, zeina dagoen hiru ataletan zatituta. Absidea zirkuluerdi formakoa da eta bi zutabeerdi ditu molorrikazko kapitelekin paretari atxikita; hauek hegaleraino altxatzen dira.\nPortada oso nabarmena da: arku zorrotz bat du atzapar eta janbazko oinarriak dituzten zutabeetan finkatuta. Kapitelak molorrikaz apainduta daude, arkiboltak, berriz, landarez. Azpimarragarri dira, orobat, hegoaldeko horman dauden bi leihateak; horietako bakoitzak hiru pare zutabe exentu ditu portadan ageri diren ezaugarri berekin: atzaparrezko oinarria eta molorrikazko kapitelak. Zirkuluerdiko arkuen bidez bateratuta daude zutabetxo hauek. Sartalderanzko paretan bi bao txaranbeldu ageri dira.\nTeilatuan, hegalaren barrena erlaitz xakeztatu batek eta habearte leun batzuek hornitzen dute ermita\nHarrizko aldarea dago barruan, berria, baita San Joanen irudia ere. Ermita ondoan harrizko bost gurutze daude, Bernedotik ermitaraino garai batean zegoen Kalbariotik ekarriak. Azkeneko bostak bakarrik kontserbatzen dira


Euskal esperientziak zientzia zabalkuntzan, jardunaldia Sustatu.eus - Teknologia albisteak\nEuskal esperientziak zientzia zabalkuntzan, jardunaldia\n2018-06-06 : 14:28\nEuskal Esperientziak Zientzia Zabalkuntzan (EEZZ18) jardunaldiak izango dira datorren astean Donostian, ekainaren 14 eta 15ean, Donostia International Physics Centerrek antolatuta. Sustatu ere programan izango da, Luistxo Fernandezen ekarpen batekin.\nZientziaren komunikazioan eta dibulgazioan euskaraz diharduen komunitateari begira antolatu da biltzarra, helburu hauekin:\nEuskal Herrian zientziaren zabalkundean egiten diren ekimenen mapa orokorra osatzea. Mapa hau erreala zein birtuala izango da, interneten egiten diren ekimenak ere barne hartuz.\nZientzia zabalkuntzan parte hartzen duten eragileen foro bat gauzatzea. Horretarako, zientzia-komunikazioaren profesionalak, irakasleak, ikerlariak, kazetariak, adituak, ikasleak eta ekintzaile zientziazaleak biltzea espero dugu.\nEuskaraz egiten den zientzia zabalkuntzan parte hartzen duten eragileen saretzea eta elkarlana bultzatzea. Horrela, zientzia zabalkundean diharduten pertsona eta erakunde euskaldunen komunitatea sendotu nahi da.\nZientzia zabalkuntzan eraginkorrago izateko hausnarketa. Arreta berezia hezkuntzari jarriko zaio, hezkuntzako eragileekin elkarlana bilatuko delarik.\nEHUren Donostiako Kanpuseko Carlos Santamaria zentroan izango da biltzarra.\nBi egunetako topaketa hau, elkarlotuta dauden lau sesio independentetan banatuko da.\nEgitaraua: 1. Eguna (2018-06-14): ekimenak, hedabideak eta emakumeen ikusgaitasuna\nLehen egun honetan ekimen eta eragileen mapa osatuko da. Eragile mota desberdinen ekarpenak bilduko dira, komunikabideen garrantzia, eta batez ere internetena, aipatu eta eztabaidatuko dira. Arratsaldez, emakume zientzialarien ikusgarritasuna handitzeko egiten diren ekimen eta proiektuak aurkeztuko dira.\n8:30 – 9:00 Erregistroa eta Ongi Etorria\nZientzia zabaltzeko ekimenen mapa\n9:00 – 9:30 Sarrera: Euskal Herriko jardueraren irudi orokorra\n9:30 – 9:45 Itziar Zubia (UPV/EHU, Zientzia Astea)\n9:45 – 10:00 Josu Ceberio (Zientziaren Giltzak Elkartea)\n10:00 – 10:15 Virginia Garcia (Aranzadi Zientzia Elkartea)\n10:15 - 10:30 Xabier Artaetxeberria (Ingeniaria):\n10:30 - 11:00 Mahai ingurua eta galdera saioa 4 hizlariekin\n11:00 – 11:30 Kafe Atsedena\nZientziaren presentzia hedabideetan\n11:30 – 11:45 Luis Fernandez (CodeSyntax)\n11:45 – 12-00 Arantxa Iraola (Berriako Kazetaria)\n12:00 – 12:15 Zuriñe Maguregi (Gaztezuloko Zuzendaria)\n12:15 - 12:30 Iñaki Gurrutxaga (KOSMOS, EITB)\n12:30 - 13:00 Mahai ingurua eta galdera saioa 4 hizlariekin\n13:00 – 15:00 Bazkaria\nEmakume Zientzialarien Ikusgaitasuna\n15:00 – 15:15 Txelo Ruiz (UPV/EHU)\n15:15 – 15:30 Idoia Mugika (Materialen Fisikako Zentroa)\n15:30 – 15:45 Maria Luz Guenaga (Deustuko Unibertsitatea)\n15:45 - 16:00 Juan Ignacio Perez (UPV/EHUko KZK)\n16:00 – 16:45 Mahai ingurua eta galdera saioa 4 hizlariekin\n2. Eguna (2018-06-15): STEM hezkuntza informala\nBigarren egun honetan, goizez, zientziaren zabalkundeak haur, lehenengo eta bigarren hezkuntzan dituen erronkak aztertuko dira. Kurrikulumetik kanpo ikastetxeei egiten zaien eskaintza aztertuko dira, eta hezkuntzako eragileekin batera, hezkuntzatik at dauden eragileek zein ekarpen egin dezaketen ere bai. Arratsaldez, flash komunikazio azakarretan ekimen sorta aurkeztu ondoren, postern sesioan parte-hartzaileek beren proiektuak aurkezteko tartea izango dute.\n9:00 – 9:30 Sarrera: Gaur egun egiten diren ekimenen laburpena\nSTEM hezkuntza informala\n9:30 – 9:45 Galder Gonzalez (Wikipedia Elkartea)\n9:45 – 10:00 Larraitz Etxeberria (Eureka! Zientzia Museoa)\n10:00 – 10:15 Aitziber Lasa (Elhuyar Fundazioa)\n10:15 - 10:30 Carlos Garcia (Berritzegune)\n11:30 – 11:45 Miren Karmele Gomez (Iruñeako Planetarioa)\n11:45 – 12-00 Jabi Luengo (Herrikide Ikastetxeko Irakaslea)\n12:00 – 12:15 Itziar Otegui (CIC-Nanogune)\n12:15 - 12:30 Itziar Uribe (InnoBasque, First Lego)\n15:00 – 16:00 Komunikazio Azkarrak: 5 minutuko hitzaldi laburrak\n16:00 – 17:00* Poster Sesioa (freskagarriekin)\n*Gutxi gora beherako ordua\n16:45 – 17:00 Bukaerako ondorioak\nZuriñe Etxanobe (UEU)\nRosa Errazkin (Bergarako Laboratorium Museoa)\nJose Luis Etxezarreta (Lenmiskata Zientzia Elkartea)\nAna Galarraga (Elhuyar)\nInes Garmendia (Pint of Science)\nTxema Hernández (Cristina Enea Fundazioa)\nNatalia Vahl (Zarautz On Elkartea)\nXabier Díaz Silvestre (BTEK)\nJose Miguel Campillo-Robles (Mondragon Unibertsitatea)\nJosu Lopez-Gazpio (UEU) eta Koldo Garcia-Etxebarria (Bionostia)\nXabier Larretxea eta Pili Merino (Axular Lizeoa)\nMaría Luz Fidalgo (UPV/EHU)\nMaitane Pérez Cebrecos (UPV/EHU)\nAinhoa Alonso Olazabal (UPV/EHU)\nInformazio gehiago: http://eezz18.dipc.org


Txinako Mini Excavator 1.6Tons - ME16 fabrika eta hornitzaileak | Bonovo\nTrack zabalera 1130mm\nJarraitu luzera orokorra 1450mm\nPlataformako lurreko sakea 437mm\nPlataformaren muturreko swing erradioa 740mm\nTrenaren zabalera 1040mm\nPista zabalera 230mm\nGarraioaren luzera 3160mm\nAltuera orokorra 2377mm\nME16 parametro orokorrak\nMakinaren pisua 1400 kg\nOntziaren edukiera 0,045m3\nLan egiteko gailuen inprimakia Atzerakarka\nmotorra Eredua Yanmar3TNV70\nIrteerako potentzia / abiadura nominala 10 / 2200kw / r / min\nMomentu maximoa 51,9 / 1600N.M / r / min\nabiadura eta indusketa indarra Bidaiaren gehieneko abiadura 3,5 km / h\nSwing abiadura llrpm\nKalifikazio gaitasuna 30 °\nKuboak indartzeko indarra 10,5KN\nBesoak induskatzeko indarra 6,5KN\nTrakzio indar max 13,5KN\nLurreko presioa 35kgf / cm2\nJarraipena egiteko materiala Gomazko pista\nTentsio gailu mota Koipeztatutako zilindroa\nGehieneko indusketa erradioa 3470mm\nGehienezko zulaketa sakonera 2150mm\nGehieneko zulaketa altuera 3275mm\nIsurketaren gehieneko altuera 2310mm\nGehienezko aitzurketa bertikala 1740mm\nMini swing erradioa 1440mm\nMax Dozer pala altxatzeko altuera 262mm\nMax Dozer pala altxatzeko sakonera 192mm\nAplikazioak - mini-hondeamakina probatzeko funtzionamendua\nQur tituluak eta ziurtagiriak\nEdukiontzien kargatzea eta LCL paketea\n1. Zenbat irauten du mini-hondeamakinaren bermeak?\n2. zein motako hondeamakinaren ziurtagiria duzu?\nA: CE, ISO9001, SGS, etab. Herrialde desberdinetarako beste ziurtagiri batzuk behar badituzu, eskaera egin dezakegu;\n3. Komenigarria al da zure fabrika bisitatzea?\nE: Edozein bezero ongi etorria da gure fabrika bisitatzera, jakinarazi zure ordutegia zuretzako antolatuko dizugula.\n4. Zein dira gure abantailak Fabrikatzaile / Fabrikekin alderatuta?\n- Prezio lehiakorra. Txinako hainbat eraikuntza-makineriaren saltzaile nagusienak gara eta saltzaileen prezio onenekin tratatzen dugu aldi bakoitzean. Bezeroen konparazio eta iritzi ugariei esker, gure prezioa beste fabrikatzaile / fabrikak baino lehiakorragoa da.\n- Industriaren esperientzia: gure industriaren esperientzia 1990eko hamarkadakoa da eta 2006an sortu genuen gure lantegia.\n- Erantzun azkarra. Gure taldea pertsona arduratsu eta ekintzaile talde batek osatzen du, 24/7 lanean erantzuten du bezeroak kontsultak egin eta denbora guztian zehar. Arazo gehienak 12 ordutan konpon daitezke.\n5. Noiz arte balioko du gure prezioak?\nHornitzaile xamurra eta atsegina gara, inoiz ez dugu irabazien emaitzekin irrikatzen. Funtsean, gure prezioa egonkor mantentzen da urtean zehar. Bi prezioren arabera soilik moldatzen dugu gure prezioa:\n1) USD tasa: RMB aldatu egiten da nazioarteko moneta truke tasen arabera.\n2) Fabrikatzaileek / fabrikek makinaren prezioa egokitu zuten, eskulanaren kostua eta lehengaien kostua handitzen ari zirelako.\nAurreko: Mini Excavator 1 Ton - ME10\nHurrengoa: Mini Excavator 2 Tonak - ME20\njohn deere mini excavadora\nkomatsu mini excavator excavator small excavator salgai\nkubota mini hondeamakina salgai\nBONOVO DIGDOG DG18 1,8 tonako excavator mini dig ...


Sopela Kosta Fest jaialdia irailaren 19tik 23ra ospatuko da | El Correo\nZurekinSopela Kosta Fest jaialdia irailaren 19tik 23ra ospatuko da\nZuriñe Hidalgo, Hesian taldeko abeslaria. / E.C.\nHesian eta El Canijo de Jerez musika taldeak izango dira jaialdiaren kartel-buruak\nUNAI SARRIUGARTE Martes, 25 junio 2019, 14:22\nIrailaren 19tik 23ra bitartean Sopela Kosta Fest ospatuko da. Hesian eta El Canijo de Jerez musika taldeak izango dira jaialdiaren kartel-buruak. Festibalaren VI. edizioaren egitaraua 10 bakarlari eta musika taldek osatuko dute. Kontzertuak Sopelako udaletxeko plaza nagusian ospatuko dira.\nHesian talde nafarra izango da ostiraleko musika emanaldi garrantzitsuena. Musika banda horrek hamahiru urte daramatza Euskal Herriko oholtza ezberdinetan jotzen. Zuriñe Hidalgo egongo da abeslari lanetan eta euren azken diskoko abestiak kanta zaharrekin uztartuko dituzte. Halaber, Tachenko zaragozarren indie popa eta Nerabe donostiarren popa entzuteko aukera edukiko dute bisitariek. Natali taldeak eta Missisippi Queen and the Wet Dogs bilbotarren soulak osatuko du ostiral horretako eskaintza musikala.\nBestalde, larunbatean El Canijo de Jerez izango da kartel-burua. 12 urtetan Los Delinquentes taldearekin jotzen egon ondoren Marcos del Ojo Barroso bakarlari lanetan hasi zen. Copper taldearen mod-popak eta Nogen donostiarren folk-popaz gozatzeko aukera ere egongo da. Larry Bird laukote bilbotarrak eta Belako taldeko gitarrra jolearen proiektu paraleloak, Lukiek taldeak, itxiko dute aurtengo Sopela Kosta Fest jaialdiaren VI. edizioa.\nHalaber, musikaz gaindi festibalak naturarekin eta surfarekin erlazionatutako doako hainbat jarduera eskainiko ditu: surf eta bodyboard ekitaldiak, skate ikuskizunak, kayak lasterketak etab. Gainera, euskal zirkuituko zenbait lehiaketa esanguratsu ospatuko dira.\nHori nahikoa ez balitz, aurtengo jardueren artean berritasun bat egongo da. Larunbat arratsaldean Euskadiko skate zirkuituaren lehiaketetako bat egingo da 'bowl' modalitatean. Proba hau Sopelako Arriatera hondartzan kokatuta dagoen skate-parkean egingo da.\nGainera, igande arratsaldean Silvia Serret skater profesionalak emakumeei bideratutako masterclass bat eskainiko du. Era berean, parkour hastapenerako tailerra ospatuko da. Tailer hau 10 urtetik 17ra bitarteko umeei joango da zuzendua.


EAEko azalera handietako eta elikadura-kate handietako salmentek % 0,5 egin dute behera, 2019ko ekainean\nHomeGaiakMerkataritza indizea azalera handietan eta elikadura kate handietanPrentsa Oharrak EAEko azalera handietako...\nMERKATARITZA INDIZEA AZALERA HANDIETAN ETA ELIKADURA KATE HANDIETAN. 2019KO EKAINA\nUrteko lehen seihilekoaren metatua % 1,9ko hazkuntzarekin itxi da\nEAEko merkataritza-azalera handietako eta elikadura-kate handietako salmentek, 2019ko ekainean, urte arteko jaitsiera erregistratu dute, % 0,5eko prezio finkoetan, lan-egutegiko baldintza homogeneoetan, Eustatek emandako datuen arabera. Maiatzaren aldean, salmentek % 1,3 egin dute behera, urtaro-eraginik gabe.\nElikagaien salmentek % 0,5 egin dute gora, eta gainerako artikuluenek % 2,5 behera, aurreko urteko hil beraren aldean.\nAurreko hilabetearen aldean, 2019ko maiatzaren aldean, % 1,3 egin dute behera elikagaien salmentek eta gainerako produktuen salmentek; bi kasuetan prezio finkoetan eta urtaro-eraginik gabe.\nLurraldeen arabera, Gipuzkoan % 1,2ko beherakada egon da; Bizkaian, % 0,2koa eta Araban ez da aldaketarik egon (% 0,0), iazko hil beraren aldean; hori guztia, prezio finkoetan eta egutegi-eraginak zuzenduta.\nEAEko azalera handietako eta elikadura-kate handietako langile enplegatuek % 1,1 egin dute gora, aurreko urteko hil beraren aldean, eta % 0,2 egin dute gora, halaber, maiatzaren aldean, urtaro-eraginik gabe. Urtarriletik ekainera arteko metatuan, langile enplegatuen kopuruak % 2,5 egin du gora, 2018ko aldi beraren aldean.


Emakumezkoen trainerua nagusi izan da lehen estropadan - Orio - Karkara.eus\nEmakumezkoen trainerua nagusi izan da lehen estropadan\nKarkara 2019-09-01 11:38\nEmakumezkoen traineruak hamar segundoko aldearekin irabazi du Kontxako Banderako lehen estropada.\nKontxako 12. Banderaren lehian, lehen txandan jokatzea egokitu zaio Orioko emakumezkoen traineruari. Estropadaren hasieratik atera die aldea beren txandan aritu diren gainontzeko traineruei, eta bigarren txandan oriotarren nagusitasuna berretsi da.\nHelmugara 10:43.34 denboran iritsi dira, bigarren egin duen Arraun Lagunaki sei segundoko aldea aterata. Hirugarren sailkatu da Hibaika, hamar segundora. Ziaboaga eman eta itzultzea zailagoa izango zela ohartu dela dio Itxaso Azkonobieta arraunlariak: "Hala ere, itzuleran hortzak estutu eta aurrea hartzea lortu dugu". "Gustura" daude oriotarrak emaitzarekin, eta gogoz daude datorren astean jokatuko duten Ohorezko txandarako.\nOriorekin batera arituko dira Ohorezko txandan Arraun Lagunak, Hibaika eta San Juan.\n1. Orio: 10:43.34\n2. Arraun Lagunak: 10:49.76\n3. Hibaika: 10:54.04\n4. San Juan: 10:56.60\n5. Hondarribia: 11:01.40\n6. Riveira: 11:04.84\n7. Donostiarra: 11:05.92\n8. Zumaia: 11:09.26


Elikagai Funtzional batzuk (II) - bizkaie.biz\nGure inguruan salgai dagozan Elikagai Funtzionalak\n·Kaltzio, Bitamina A eta D bitamineagaz aberastutako esneek gure hazurrak egoera onean mantentzen laguntzen deuskue, batez be, edadeko personei eta menopausia ostean dagozan andrazkoei.\n·Omega-3 koipeakaz aberastutako esne gaingabetu edo deskrematuek gaixotasun kardiobaskularrak ebitetan laguntzen deuskue; gehienbat euren dietan arrain urdin nahikoa jaten ez daben personei.\n·Esne gaingabetuen kasuan mantenugai bat gehitu beharrean kendu egin jake, koipea hain zuzen be, eta honegaz batera kolesterola eta A eta D bitaminak. Esne mota horreek gaixotasun kardiobaskularren arazoak edota pisu arazoak daukiezan personentzako dira interesgarrienak, baita dietan beste iturri batzutatik koipe lar jaten daben personentzako be.\nProbiotikoakaz aberastutako esnekiak\nEsnea Bakterio Azidolaktiko desbardinakaz fermentetearen ondorioz sortzen dira produktuok eta gizakiok oso antxinatik erabili izan doguz: yogurra edota kefirra berbarako. Gure artean lehenengoz yogurrak saltzen hasi ziranean, farmazietan egoten ziren, osasunean daukien eragin ona ezaguna zalako; baina balio nutritibo handiko elikagaiak izanda (eta ez medikamentuak), janarien dendetan saltzen hasi ziran.\nGaur egun esnea bakterio desbardinek fermentauta “yogur” desbardinak lortzen dira (“normalak”, “bioak”, likidoagoak direnak, etabar) eta guztiak dira onak osasunerako. Eragin onuragarri horreen artean hurrengoak daukaguz: gure hesteetako “floraren” oreka mantendu, funtzio inmunologikoetan lagundu, digestinoa hobetu, beranzkoa ebitau, gure gorputzak manenugai batzuk hobeto erabiltea erreztu eta abar. Mikroorganismo batzuk orain aitatutako efektuak zehatzagoetan eragiten dabe eta horregaitik gaur eguneko esneki batzuk efektu zehatzagoak errazten dabez (bakterio zehatz horregaz eginda dagozalako).\nDieta orekatua be “funtzionala” da\nAmaitzeko ondokoa esan gura dot: elikagai funtzionalek eragin interesgarria euki leikie gure osasunean baina ez dira “elikagai milagrosoak”, ezta onuragarriak diran bakarrak; halan da be, interesgarriak dira eta komeni bajakuz erabili egingo doguz. Osasun arazorik ez daukan persona batentzat ez dira beharrezkoak; gura badogu hartu egingo doguz, baina ez derigorrez.\nKaixo irakurle. Aurreko atalean elikagai funtzionalen berezitasunak ezagutzen hasi ginan eta oraingoan zehaztasun gehiago ikasiko doguz.\nElikagai funtzionalakaz bilatzen dana aspaldi adierazo eban (Kristo Aurreko 400.urte inguran) Hipokrates medikuak:\nZure medizinea zure elikagaia izan daitela\neta zure elikagaia zure medizinea\nAditu batzuen eretxiz, “Elikagai Funtzionalak” prozesatuei bakarrik deitu beharko jakeen, hau da, era naturalean daukien osogai interesgarri hori era industrialean zeozelan gehitu jakienari. Beste modu baten esateko, benetan edozein elikagai izan leiteke funtzionala, mantenugai danek osasunerako berezitasun onuragarriak daukiezalako. Hau da, elikagai funtzionalek osogai zehatz horreen balioa eta eragina handiagotuta euki behar dabe (beti be elikagai “naturalen” balio onuragarria ukatu barik).\nEuropar legediak zer arautu dau elikagaion inguruan?\nEuropa mailan legedia apurka-apurka hobetzen doa. Halan da be, Elikagai Funtzionala zeri deitu behar jakon ez dago guztiz argi oraindino. Momentu honetan, herri batzuetako legedien arteko desbardintasuna handia da, 'anbiguoa' sarritan eta publizidadeak eragindako gehiegikeriak ugariak dira.\nBatasun Europearrean elikagaien etiketetan elikagaiaren nutrizino berezitasunetaz gan, osasunean euki leikiezan eragin onuragarriren bat aitatzea legezkoa da baina galazota dago “gizakien gaixotasun zehatz bat osatzen dau” idaztea. Une honetan Europako Batasuneko legeak ez dau “berezitasun funtzional” izena islatzen, baizik eta “berezitasun osasungarria” eta “gaixotasun baten arriskua gitxitzen laguntzeko berezitasunak” izatearena. Honegaz zera bilatzen da: etiketetan agertzen dana zientifikoki frogatuta dagoana baino ez izatea eta konsumitzaileei egia ez esatea.


LGTBI Harrotasunaren Nazioarteko Eguna — Soraluzeko Udala\nLGTBI Harrotasunaren Nazioarteko Eguna ospatzen da bihar, sexu joera edozein delarik ere pertsona guztiek eskubide berberak izan behar dituztela aldarrikatzeko.\nEkainaren 28an, 1969. urtean New Yorkeko Greeenwich villagen izandako Snewalleko matxinada ekartzen da gogora. Gertaera honek suposatu zuen lesbiana, gay, transexual eta bisexualen askatasun mugimenduaren jaiotza eta mundu guztian ospatzen da LGTB harrotasun egun bezala. Ospakizun honen oinarria, injustiziaren, bereizketaren eta etengabe polizia zein gizarte jazarpenaren aurkako herritarren matxinadan dago eta mundu mailako eskubide zibil eta sexualen aldeko mugimenduak bertan du sorrera.\nAurten, Madrilen ospatzen den WorldPride-rako (Mundu mailako harrotasuna) aukeratu den leloa "LGTBI eskubideak mundu osoan" da eta lelo honekin mezu orokorra bidali nahi zaie herrialde guztiei LGTBI gizabanakoen eta gainontzekoen berdintasuna lortzeko legeak egiten jarrai dezaten.\nEkainaren 28a orain arteko lorpenak ospatzeko data da, baina baita ahotsa goratu eta benetako berdintasuna lortzeko lege eta neurriak eskatzen jarraitzekoa ere eta sexu aniztasunaren aurkako mezuak haizatzen dituzten ahotsekin bukatzekoa.\nZentzu honetan, Soraluzeko Udalak ondorengoa salatu nahi du:\nLGTBI gizataldeak sexu harremanak zigortzen dituzten 70 herrialdetan baino gehiagotan jasaten duen giza eskubideen bortxaketa etengabea, horietako 11tan horrelako harremanak heriotza zigorrarekin zigortuak izan daitezkeelarik.\nSexu joera eta genero identitatea aitzakia hartuta ematen diren delitu kontaezinak. Euskadin 31 zenbatu ziren 2016. urtean.\nTransexualitatea gaixotasuntzat jotzea (Osasunerako Mundu Erakundeak buru-gaixotasun moduan hartzen du oraindik) eta transexualen kolektiboak pairatzen dituen bazterketa eta estigmatizazioarekin amaituko duen legediaren falta.\nOsasun sistema publikoan lagundutako ugalketaz baliatzeko garaian hainbatek beren egoera zibil, sexu joera eta genero identitateagatik pairatzen duen diskriminazioa.\nHalaber, Soraluzeko Udalak ondorengoa nahi du ekainaren 28 honetan:\nLGTBI taldeei bere babesa eta eskerrona adieraztea, baita ere mundu osoan zehar sexu joera eta genero izaeran oinarritutako diskriminaziotik salbu egongo den gizarte baten alde lan egiten duten pertsona guztiei.\nHezkuntzaren maila guztietan balioetan eta sexu eta familia aniztasunaren aldeko errespetuan oinarritutako heziketa egokiaren beharra aldarrikatzea, LGTBI nerabe eta gazteen aurkako bullyingari eta eskola jazarpenari aurre egiteko programak garatuz.\nAzkenik, Soraluzeko Udalak dei egiten die herritarrei ekainaren 30erako eta uztailaren 1erako Udaleko Parekidetasun Batzordeak, Korner Moreak eta Soraluzeko Emakumeen Topaguneak antolatu dituzten ekintzetan parte har dezaten eta ekainaren 28an, arratsaldeko 7:30ean, " Nire nortasuna ez dago nire hankartean. Transfobiari EZ!" lelopean Bergarako udaletxeko plazatik irtengo den manifestazioan parte har dezaten.


Donostiaren berreraikuntza gogoan, Musika Hamabostaldian - GARA\nDonostiaren berreraikuntza gogoan, Musika Hamabostaldian\nDonostiako Musika Hamabostaldiaren 74. edizioa da aurtengoa. Hiriaren sarraski eta berreraikitzearen bigarren mendeurrenaren ospakizunekin bat egingo du bere programazioan eta hiru kontzertu berezi eskainiko dizkio gertaerari. Jasaten ari garen krisiak ere eragina izango du jaialdian, baina kulturari inoiz baino garrantzi handiagoa eman nahi diote antolatzaileek.\nUrtero bezala, uda musikarekin lotuta iritsiko da Donostiara, abuztuaren 1etik 31ra bitartean Musika Hamabostaldia ospatuko baita. Aurtengo 74. edizio honetan, aurrekontua 250.000 euroan murriztu bada ere, iazko antzerako kontzertu kopurua lortu dute: 63 proposamen, 9 ziklotan banatuta. Gainera, ohi bezala, egitarauaren zati handi bat hiriburuan kokatzen bada ere, Gipuzkoako beste zenbait lekutara ere iritsiko dira emanaldiak, ziklo ibiltariei esker.\nAtzo Kursaalen egin zuten jaialdiaren aurkezpenean antolatzaileak zein babesle pribatu eta publikoen ordezkariak izan ziren. Patrick Alfaya Hamabostaldiaren zuzendariak aipatu zuen berari egokitu zaion garai hau ez dela onena, eta horregatik asko estimatzen dituela laguntza eskaintzen dietenak, baita publikoa ere. Joxean Muñozek, Lakuako Kultura sailburuordeak, Alfayarekin bat egin zuen esanez euren helburua gero eta jende gehiago erakartzea dela jaialdiaren iraunkortasuna ziurtatzeko.\nAzken lau urteetan sarreren prezioa igo ez badute ere, aurten %10 igotzera behartuta egon dira BEZaren igoeraren ondorioz. Hala ere, pareko beste jaialdien prezioekin alderatuta, merkeagoa da Donostiakoa. Publikoa, gainera, oso ondo ari da erantzuten 600 abonamendu berritu direlako aurten (iazkoen %92,5). Guztira, Hamabostaldiak esku artean duen aurrekontua 1.160.000 eurokoa da, 2012ko jaialdirako zituzten 1.410.000 euroen aurrean.\nAurrera egiteko borondatea\nJoxean Muñozek aipatu bezala, 74 urte beteak dituela, ohikoa da Musika Hamabostaldiaren berri izatea, baina ez da ohikoa mota honetako jaialdi batek hainbeste denbora osasuntsu irautea. «Beti da berezia», azpimarratu zuen. Eta aurten berezia egingo duen ezaugarrietako bat da Donostiaren suntsiketaren bigarren mendeurrena ospatzen dela. Urte osoan zehar ari dira 1813ko sarraskia oroitzen hirian egiten ari diren ekitaldi ugarirekin, eta Hamabostaldiak ere horiekin bat egin nahi izan du.\nSuntsiketa oroitu beharrean, donostiarrek hartu zuten erabakia da ospakizun guztiek oinarrian duten ideia, alegia, hirira itzuli eta berreraikitzen hastea. Juan Karlos Izagirre Donostiako alkateak gogora ekarri zituen 1813ko hiritarrak esanez, «espiritu horri eutsi nahi diogu, garai latzak gainditzeko adorea zuten». Era berean, Patrick Alfayak adierazi zuen beraiek gai izan baziren egun gu bizitzen ari garen krisia baino gogorragoa zen egoera batetik ateratzeko, guk ere ahal izango dugula.\nIkerne Badiolak, Gipuzkoako Aldundiko Kultura diputatuak, ere ildo beretik jo zuen. «Uste dugu kultura garrantzitsua dela, ez dela despilfarro bat, baizik eta inbertsio bat. Musika terapia bat da krisi garai honetan», esan zuen, bide batez kultura arloko aurrekontuetan izaten ari diren murrizketak salatuz.\nAurrera egiteko nahi hori goraipatzeko asmoz, egitarau oparoa prestatu dute 1813ko sutea eta hiriaren berreraikuntza oinarrian dituztela, eta batez ere Kursaalen eskainiko dituzten hiru kontzertutan kontatuko digute hirian gertatutakoa: Xostakovitxen 13. sinfonian, «Babi Yar»-en (abuztuak 4) suntsiketa islatuko dute; Nielsenen «Agortezina» sinfoniarekin (abuztuak 24) hiriaren suspertzea eta giza borondatearen indarra goraipatuko dute; eta abuztuak 31n -hain zuzen, egun horretan suntsitu zuten tropa napoleonikoek hiria- Mahlerren «Pizkundea» izango da entzungai.\nBerrehun urte betetzen dira ere Verdi eta Wagner jaio zirenetik. Hori ospatzeko bi konpositoreen lanak entzun ahal izango ditugu, tartean «Traviata» opera.\nEtorkizunean oso ospetsu bihurtu eta Donostiara ekartzeko zailago izango diren «landugabeko diamanteak» gonbidatzen dituzte. Aurtengo harribitxia Robin Ticciati zuzendari gaztea da.


Frankismo garaian jasandako torturak salatuko dituzte - Tolosaldea - Tolosaldeko ataria\nTolosaldeko Ataria 2019-01-10 16:18\nJesus Muñecas Aguilar kapitaina Auzitegi Nazionalean.\nFrankismo garaian torturak jasan zituzten sei pertsonak salaketa jarriko dute Tolosako epaitegian, datorren asteazkenean. 12:00etan emango dute euren testigantzen berri, eta 11:00etarako elkarretaratze deialdia egin du Frankismoaren Krimenen Aurkako Kereilaren Euskal Plataformak.\nEsan dutenez Espainiako justiziaren esku utziko dute beraz, "Jesus Muñecas Aguilar kapitainak, beste guardia zibil batzuekin batera, garai hartan Frankismoaren aurkako mobilizazioetan Tolosan, Donostian edo Zarautzen ari ziren milaka gazteei izu zitala sartzeko asmoarekin egin zituzten ekimen kriminalaren salaketak".\nTestigantzen berri, hilaren 16an emango dute, 12:00etan, Tolosako Epaitegian, baina hori baino lehen, 11:00etan, elkarretaratzea egingo dute Frankismoaren Krimenen Aurkako Kereilaren Euskal Plataformak deituta. Batetik, herritarrei egin diete dei mobilizazioan parte hartzeko, eta, bestetik, erakundeei "laguntza eta atxikimendua" eskatu diete; "hain zuzen, Gipuzkoako Batzar Nagusiei, aldundiari eta biktimak izan ziren udalei, bereziki kasu honetan eszenatokia izan zen Tolosako Udalari".\nTorturen berri emango duten herritarrek esan dutenez, badira beste biktima batzuk ere Donostiako, Bergarako edo Azpeitiko epaitegietan txanda eskatzen eta "Muñecas kapitainaren ekimenak salatzeko prest" daudenak. "Krimen hauek jadanik izan ziren salatuak, 2014an, Servini epaile argentinarraren aurrean, baina hark inputatu ondoren agindutako estradizioa bertan behera geratu zen garai haietako gobernu eta epaileen oztopoak medio".\nEspainiako Gobernuari ere egin diote eskaera: "Egungo Pedro Sanchezen gobernua Frankismoarekin ere justizia egiteko jaio bada, berak aldarrikatzen duen moduan, badu betebehar bat: Estatuaren Fiskaltza Nagusiak 2016an ezarri zituen oztopo guztiak ezabatuaz egungo instantzia judizialei bultzada handi bat eman behar die, aurkezten diren salaketa guztiak onartuak izan daitezen eta beharrezko diligentziak egin daitezen horren larriak eta preskribaezinak diren Giza Eskubideen Legedi nazional eta nazioartekoaren aurkako atentatuaren aurrean justizia ezartzeko, Espainiako Konstituzioak berak, bere artikuluetan bederen, defendatzen duen lez".\n'Tolosaldeko Ataria'-n 2014. urtean jorratu genuen gaia: Tolosako Guardia Zibilen kuarteleko azpiko mundua, agerian


Jennifer - Non daude nire apaizak? - Erresumarako atzerako kontaketa\nGure Jauna\tJennifer 26ko apirilaren 2021an:\nNire haurra, esaten diet Nire seme-alabei, historia historiaren ontzia zarete. Nire odola Nire Bihotz Sakratuenera eta hortik isurtzen den arteria bera. Negar egiten dut, ene seme-alabak; Etsaiari amore eman dion mundu galdu eta hausturarengatik negar egiten dut. Iluntasunak lur hau estaltzen du, infernuko ganberak husten ari baitira lur honetan. Maitasuna iluntasun horren erdian galtzen da eta asko hurkoarengana jotzen ari dira. Nire fededunei egiari indartsu eta erne jarraitzeko esaten diot, bizitza honetan justizia saihestu dutelako harrotasunez eta bihotz harrotasunez ibiltzen direnek hurrengoan aurkituko baitute, beren errukiaren denbora iraungi delako. Ai Nire Txikiak kaltetu dituztenak. Zorigaitza ni heriotza eman nahi dutenei bizitzaren eta heriotzaren egilea naizenean. Non daude Nire seme hautatuak? Non daude Nire apaizak Nire seme-alabak egian gidatzeko? Non daude Nire apaizak munduari esateko infernurako bidea satanaren tranpan erori diren arimekin sareta bihurtzen ari dela? ik Artzain maiteak ... Non zaude? Nire Herriaren preso preso nago, etsaiaren ahotsak Nire Elizako hormetan barrena oihartzuna ematen duen bitartean. Zenbatek markatu dute errugabeen odola beldurragatik? Zenbatek eman dute gizakiaren zientzia faltsuagatik beren fedea eta konfiantza Nigan ik Zientzismoaren Erlijioa; Ateen aurkako kasuamunduaren sortzailearen ordez, Ni Jesus naiz. Non bizi da zure fedea?\nHau esaten dizut, nire Elizaren aztarnak munduan zehar barreiatuta ikusten dituzunean, lasai egon garaipena datorrelako eta Nire itzulerako ordua horizontean dagoela. ik Aita Saindua maitea ... Badator! Zoaz, bada, Ni Jesus naiz, eta egon bakean, izan ere, Nire Errukia eta Justizia nagusituko dira.\nik Artzain maiteak ... Non zaude?\nik Zientzismoaren Erlijioa; Ateen aurkako kasua\nik Aita Saindua maitea ... Badator!\nPosted in Jennifer, Mezuak, Bakearen Aroa, Txertoak, Izurriak eta Covid-19.\n← Gure 1942\nAma negar bat →


Internet eta telefonoa etxean: aukera berriak — Eibar.ORG | Eibarko peoria\nHemen zaude: Hasiera / Blogak / Teknosexua / Internet eta telefonoa etxean: aukera berriak\netiketak: telefonoa, pepephone, ip-telefonoa, internet\nOndo ulertu baldin badut bi gauza dira. Batetik ADSLa eta bestea IP telefonia. Bakoitza bere aldetik. Bigarrena izugarri zaila iruditzen zait nire kasuan. Ni ez naiz IKEA. Bigarrenak, ostera, errazago ematen du. Hala ere, zer arraio da "Routerra ere norberak eskuratu behar"?\nRouterra da Internetera ADSL bidez konektatzeko erabiltzen den aparailu hori, telefono konpainiak etxean jartzen diguna. Normalean berak eskaintzen du Wifi zerbitzua baina kable bidez entxufatzea ere eskaintzen du.\nKontua da Pepephonek ez duela routerrik ere eskaintzen. Hau ere norberak ingiratu behar du. Aurretik ADSL izan baduzu, izango duzu etxean gordeta aparatu hori, ba, hori berrerabili behar. Bestela, edozein informatika dendatan saltzen dituzte 40 Euro inguruan.\nAdi baina, Euskaltelen kablerako router edo kable-modem-ek ez dute honetarako balio, Euskaltelen sistema ez bait da ADSL-a, kablea baizik.\nArtikulua berridatzi dut hainbat zatitan, ea orain argiago gelditu den.\nGari, guk ADSL bai, baina telefonoa ez dugu jarri, baina linea badaukagu, telefono linea barik garestiago saltzen dizu ADSLa Movistarrek. Beraz, gure kasuan, telefono finkorik ez dugunez erabiltzen, zure Pepephone hobeto datorkigu. Baina Eibarren 4 Mbps badituzu, ez dakit nik landagune baten zer izango den; movistarren beste agian? Permanentzia kontratua dugunez mugikorrengatik, bitartean, informatzeko tartea hartu beharko dugu. Eskerrik asko!


Jarduera indartu du Laudioko Udalak koronabirusaren aurrean - Deia\ndeia.eus 06.04.2020 | 17:24\nAnder Añibarro, Laudioko alkatea. Laudioko Udala\nAnder Añibarro, Laudioko alkatea.\nLAUDIO. Koronabirusak eragiten ari den egoera latzaren aurrean, Laudioko Udalak bere jarduera indartu egin du herritarrek ahalik eta gutxien sufritu ditzaten Covid-19aren gaitzak.\nAnder Añibarro Laudioko alkateak adierazi duenez, "COVID-19ko osasun-krisiak eragindako alarma-egoera deklaratu baino egun batzuk lehenagotik, koronabirusak, Udalean erritmo azkarrean lan egiteari utzi diogu, egoera posible guztiei aurrea hartzeko eta herritarrentzat nahiz enpresa-ehunarentzat gerta daitezkeen ondorio guztiak aurreikusteko".\nHezkuntza, kultura, gizarte, kirol, gazte eta, oro har, aisialdiko zentroak itxi, jarduera soziokultural guztiak bertan behera utzi, gizarte gaietako zerbitzuak bermatu eta herriko auzo guztietan eguneroko desinfekzio garbiketak burutu ondoren, larrialdi egoera honi erantzungo dioten neurri gehiagoren aurkezpenean aurrera egiten jarraitzeko garaia iritsi da.\nEkonomia bultzatzeko programa\nHiri-ekonomia, nagusiki saltokiek, ostalaritza-lokalek eta zerbitzu-enpresek osatua, COVID-19ko egungo osasun-krisiak gehien kaltetu dituen sektoreetako bat da. Negozio horietako askok beren jarduera geldiarazi behar izan dute, eta beste batzuek, irekita mantendu ahal izan arren, nabarmen murriztu dute beren jarduera.\nTestuinguru horretan, "Udalak sektorea babestu nahi du, udalerriko eragile ekonomiko eta sozial gisa, eta, horregatik, hainbat ekimen zehaztu dira eta zenbait neurri hartu dira krisiaren ondorio negatiboak arintzen laguntzeko, beste administrazio publiko batzuek hartutako erabakien osagarri gisa eta haiekin koordinatuta beti", azpimarratu du alkateak.\nDatozen egunetan zehaztuko diren batez besteko horiei esker, honako helburu hauek lortu nahi dira: Laudioko merkataritzari, ostalaritzari eta zerbitzuen sektoreari laguntzea COVID-19k sortutako osasun-krisiari aurre egiten; tokiko ekonomia osatzen duten negozioei bultzada ematen laguntzea, bereziki txikienei, osasun-krisi horrek gehien kaltetu baititu, eta Laudioko merkataritzaren, ostalaritzaren eta zerbitzuen sektorearen eginkizuna balioestea, motor gisa. Udalerritik, udalerritik indartuta atera daitezen.\nAñibarrok azaldu duenez, "Ekonomiaren bultzadarako programa hau merkataritza, ostalaritza, zerbitzu orokorrak eta Alarma Estatuko Errege Dekretuan aurreikusitakoaren ondorioz bertan behera geratu diren jarduerak dituzten industria txikiei zuzenduta dago, edo bestela, fakturazioa nabarmen murriztu zaienei".\nGuzti honetarako, jada martxan jarri da aholkularitza pertsonalizatuko zerbitzu bat saltokiei, pertsona autonomoei, enpresa txiki eta ertainei eta enpresei osasun krisiaren harira. Horretarako, interesa duten pertsonak telefonoz edo telematikoki sar daitezke zerbitzu horretara, eta bertan osasun-krisiaren ondorioak arintzeko hainbat erakundek abian jarritako neurrien berri ematen zaie.\nEkimen hori Araba Garapen Agentziaren gidaritzapean egin da, lurraldeko eragile ekonomiko nagusiekin – Merkataritza Ganbera, sea, UAGA, Aenkomer eta Elkargi – Eta kuadrillen eta toki-garapeneko agentzien sustapen ekonomiko, merkataritza eta turismo zerbitzuekin lankidetzan. Www.ayudasarabacovid19.eus webgune honen bidez eskura daiteke zerbitzu hori; bertan, informazio orokorreko lehen zerbitzua ematen da, eta aholkularitza pertsonalizatua eskatzen da, guztiz doakoa baita.\nEra berean, Alarmako Estatuaren ondorioz, martxoaren erdialdetik aurrera, Udalak borondatezko ordainketa-aldian dauden zergak, tasak eta prezio publikoak ordaintzeko epeak atzeratzea agindu zuen, oraindik igorri ez diren beste zerga batzuk ordaintzeko borondatezko aldiaren hasiera geldiaraztearekin batera.\nNeurri horrekin batera, bide publikoa okupatzeagatiko eta erabiltzeagatiko tasa ere itzultzea planteatzen da, martxoa-apirila-maiatza aldiari dagokiona. Neurri horrek, batez ere, eragina du ostalaritzan eta kaleko salmenta-merkatuetan, eta hobaria dakar jarduera ekonomikoarekin lotutako udal-zerga eta -tasetan.\nGainera, eta jarduera ekonomikoa sustatzeko helburuarekin, establezimenduak irekitzeko lizentziei dagozkien tasak ordaintzetik salbuetsita jartzen dira 2020ko apirilaren 1etik abenduaren 31ra bitartean irekitzen diren establezimendu berri guztiak.\nToki Garapenerako Agentziak, Laudio HAZIk, autonomoentzako eta ekintzaileentzako hazitegi-gune guztiak doan lagako ditu 2021eko abenduaren 31ra arte. Era berean, udal zerga eta tasen ordainketa zatikatzeko formula berriak martxan jartzeko aukeren azterketa zehatza egiten ari dira.\nSaltokiei, ostalaritzari, autonomoei, ETEei eta abarrei ere lagunduko zaie beste administrazio batzuek abian jarritako laguntza-eskaeren prozesu osoan.\nAzkenik, eta gure tokiko merkataritzari laguntzeko keinu gisa, alkateak iragarri du "Gobernu taldeak sindikatuei proposatuko diela langileen Gabonetako paketearen ordez Laudioko saltokietan produktuak erosteko bonu bat jartzea, eta APILLekin lan egingo dugu".\nLaudiok tableta digitalak erosi ditu ikasleek klase telematikoak jarraitzeko.\nArabako Foru Suhiltzaileek Laudioko kaleak desinfektatu dituzte.\nLaudioko Udalak izaera administratiboko jarduera guztiak bertan behera utzi ditu.


Behi batek ihes egin du hiltegitik, baina beherala bideratu dute egoera - Laudio - Aiaraldea.eus\nBehi batek ihes egin du hiltegitik, baina beherala bideratu dute egoera\nAitor Aspuru Saez 2021-05-03 11:19\nIhes egin duen behiaren irudia. / ELA Autoglas\nBehi batek Laudioko hiltegitik ihes egitea lortu du gaur goziean, baina Ertzaintzak eta langileek harrapatu dute handik gutxira.\nGaur goizean behi batek alde egin du Laudioko hiltegitik. Animaliak Guardian-Autoglas enpresetako aparkalekua zeharkatu du, Ertzaintza atzetik zuelarik. Edonola ere, gertakariak ez du berebiziko garrantzirik izan. Poliziak berak jakinarazi duenez, hiltegiko langileek harrapatu dute aberea eta azpiegituretara itzuli dute.\nAzken urteetan horrelako gertakari gehiago jazo dira, emaitza ezberdinekin. Tokiko ekoizleei ezinbesteko zerbitzua ematen dien hiltegitik zenbait animalik hanka egin dute aurretik. Esaterako, 2018an Ertzaintzak aberea hil zuen Laudioko herrigunean:\n2019ko udan, aldiz, behi batek herritar bat zauritu zuen:\nIaz, azaroan, antzeko ibilbidea bete zuen zekor batek, Guardian enpresara sartuta. Hori bai, azkenean, etxera eraman zuen jabeak:


LAEk kanal berri hau jartzen du Parte-hartzailearen esku, ofizial bakarra Interneten, saltokietako betiko operazioen berme eta funtzionaltasun berberak dituela.\nZure erosketaren berrespena berehala igortzen da joko sistema zentralekin linean, eta berrespen hori jaso ondoren, ziur jakingo duzu zure konbinazioak eta pronostikoak zozketa edo sariketan parte hartzen dutela, LAEren bermearekin.\nLAEk ezin du inola ere bermatu jendeak kudeatzaile autonomoei agintzen dizkien erosketa aginduen amaiera ona.\nLAEk segurtasunez zaintzen eta prozesatzen ditu, muturretik muturrera, Parte-hartzailearen datu pertsonalak, bere bankuko datuak eta kreditu txartelarenak, ordainketen transakzioak eta sarien kobrantzenak, eta osotasuna (informazioa ez dadila hondatu), isilpekotasuna (jakin behar duenak bakarrik jakin dezala) eta eskuragarritasuna (behar denean eskuragarri egon dadila) ziurtatzen ditu.\nParte-hartzailearen tresnatik LAEren internet instalazio teknikoetaraino igarotzen den informazio guztia zifratuta igarotzen da, ohiko eskemari jarraituz (interneteko nabigatzailean oinarrituta, “SSL” protokolo kriptografikoa erabiliz, nabigatzailearen giltzarrapoa aktibatzeko); eskema hori Dibisa eta Zigilu Fabrika Nazionalak (FNMT) LAEren izenean jaulki duen zerbitzari ziurtagiria erabiliz aktibatzen da.\nTxartelarekin ordaintzeko sistemak “Interneten bidezko Ordainketa Segurua” erantsi du, 3DSecure izenez ere ezaguna, eta horrek ziurtatu egiten du soilik eta bakarrik txartelaren titularrari ordaintzen zaiola.\nWeb aplikazioa zure ordenagailuan transmititutako informazioaren aztarnak uztea saihesteko diseinatu denez, edozein lekutatik sara zaitezke zerbitzuan, hasiera batean, beldurrik gabe. Hala ere, tresna baliteke bisitatutako orrialdeak, idatzitako pasahitzak eta abar gordetzeko konfiguratuta egotea. Aditua ez bazara, zerbitzua zeure konfiantzako tresnetatik bakarrik erabiltzea gomendatzen dizugu.\nWeb aplikazioak letra “zailak” identifikatzeko eskatzen duen sarrera kontrolbidea erabiltzen du, inork ez zaitzan erraz ordezkatu. Ezerosotasun txiki horrek zure datuak eta zerbitzua babesten zeharo laguntzen du.\nInformazio guztiaren zaintza LAEren instalazioetan egiten da eta erabilgaitasun handiko tresnen eta komunikazioen bidez erregistratu eta prozesatzen da, beti egon dadin haren zerbitzuan.\nParte-hartzailearen arreta Parte-hartzailearen Arreta Zentrotik ematen dute LAE taldeko jokoetan espezializatutako pertsonek eta hertsiki kontrolatutako eta automatizatutako prozedurak jarraituz; horregatik ziurtatzen da informazioa behar den baldintzetan babesten dela.\nHori guztia operatiba profesionalean oinarrituta, informazioaren segurtasuneko (ISO 27mila eta WLA-SCS:2006) eta kalitatea kudeatzeko (ISO 9000) estandarrik modernoenekin bat etorriz.\nAurrekoa gorabehera, LAEk Interneteko erabiltzaileei gogoratzen die Internet ez dela beti espero litekeen edo itxuraz dirudien bezain segurua.\nParte-hartzaileak Internet darabilenean gorabeherarik jasan ez dezala LAEk ezin ziurtatu badezake ere, LAEk konturik handiena du bere eragiketa eta sistemetan, ahal den neurrian disfuntziook saihesteko. Izan ere, sistemaren kontzepzioak bermatu egiten du saria dagokien Parte-hartzaileek bakarrik jasotzen dituztela sariok.\nHala ere, LAEk ezin du ezer egin Parte-hartzaile baten datuen edo beste elementu batzuen isilpekotasuna gordetzeko, Parte-hartzaileak berak ez badu bere erabiltzaile izena eta pasahitza isilpean gordetzen. Interneten arriskuak daudenez, LAEk Parte-hartzaileari autobabes neurri egokiak hartzeko gomendatzen dio, batez ere neurri teknikoak eta jokabidezkoak, nortasuna ordezkatzeko edo komunikazioa urratzeko arriskuen aurrean. Adibide gisa:\nZure ekipoari dagokionez eta beharrezkoa gertatzen zaizun neurrian, programa informatikoen azken bertsioak erabiltzea gomendatzen da, azken horietan zure datuen isilpekotasuna eta osotasuna babesteko segurtasun neurri hobeak erantsi direlako, eta konfigurazio aukerak berraztertzea: esate baterako, web zerbitzarietan sartzerakoan eskatzen badute, zure nabigatzaileak zuk gura barik zeure erabiltzaile izena, pasahitza edo posta helbidea eman ditzala saihesteko.\nZure jokabideari dagokionez, LAEren webgunean web helbidea zeuk idatzita sartzeko eskatzen dizugu, eta hiperestekak edo fidatzekoak ez diren gogokoak ez erabiltzeko, zenbait engainu saihesteko, eta ez dezazula inoiz posta elektronikoz edo telefonoz zure sarbide datuak edo datu pertsonalak eman, eta ziur egon zaitezela telefonoz Parte-hartzailearen Arreta Zentroaren zenbakira deitzen duzula.\nHarreman kanal hau erabiltzean esperientziarik onena izateko, Parte-hartzaileari baliabide tekniko hauek erabiltzea gomendatzen diogu:\nNabigatzailea: Internet Explorer 6 edo goragokoa, Mozilla 2.0.0.10 edo goragokoa.\nGomendatutako pantaila bereizmena: 1.024x768\nEdukietariko batzuk ikusteko, Adobe Flash plugina beharrezkoa izango da.\nDokumentuetariko batzuk ikusteko beharrezkoa izango da Adobe Reader plugina instalatuta izatea Adobe Reader.\nZure nabigatzailearen cookiak gaituta izan behar dituzu.\nEz dago beharkizunik edo murrizketarik erabilitako ordenagailu edo sistema eragileei dagokienez.


Arlo honetan 604 kexa jaso dira. Kexa gehienak Diru sarrerak Bermatzeko eta Gizarteratzeko Legearen ondoriozko prestazio ekonomikoei buruzkoak dira, batez ere Diru sarrerak Bermatzeko Errentari (DBE) eta Etxebizitzaren Prestazio Osagarriari (EPO) buruzkoak (576). Administrazioaren funtzionamenduari eta administrazioaren prozedurari buruzko kexak datoz ondoren (13) eta, gero, gizartean baztertuta dauden pertsonentzako prestazio eta zerbitzuei buruzkoak (13). Hiritarren eskubideei buruzko kexak ere jaso dira (2).\nUkitutako administrazio publiko nagusia Enplegu eta Gizarte Politiketako Saila izan da. Hala, ukitutako administrazioari erreparatzen badiogu, hona hemen sailkapena:\nAdministrazio Orokorra (Eusko Jaurlaritza) 536\n• Tokiko administrazioa 21\n• Foru administrazioa 4\nLanbidek DBE eta EPO prestazioak kudeatzen dituenetik kexa ugari jaso ditugu, Lanbidek gutxienezko prestazioak bermatzeko garatzen duen funtzioetako batekin lotuta. Aurten, edonola ere, Lanbidek azkarrago erantzun die erakunde honek igorritako informazio eskaerei.\nHasiera batean kexen arrazoi nagusiak honakoak ziren: Lanbideren bulegoek gizartean baztertuta dauden pertsonei arreta desegokia ematen ziela eta prestazioak tramitatzeko orduan atzerapenak zeudela. Halaber, prestazioak eten eta iraungitzeko prozedura, horren arrazoiak eta iraupena ere kexa iturri ziren.\nEgun, hala ere, jasotzen ditugun kexa gehienak DBE eta EPO prestazioak ukatu, eten edo iraungi izanarekin lotuta daude. Urteko azken hiruhilekoan, oker jasotako kopuruen erreklamazioa eta Lanbidek kopuru hori eskatzeko jarraitu duen prozedura hizpide zituzten kexak igo egin ziren.\nHerritarrei arreta emateko bulegoetan aztertu diren arreten eta jaso diren kexen edukiari erreparatuz gero, Lanbideren funtzionamenduan aurrerapena egon dela ikus genezake, nahiz eta oraindik zerbitzu publiko honen funtsezko elementu batzuk hobetu egin behar diren.\nHalaber, beste administrazio batzuei eragiten dieten kexak ere jaso ditugu, besteak beste Gizarte Larrialdietarako Laguntzen eta udalen bestelako prestazio ekonomiko batzuen ukapenari buruzkoak edo gizartean baztertuta dauden pertsonen beharrizanei arreta desegokia edo urria emateari buruzkoak.\n2.1. DBE prestazioa etetea\n2.1.1. Eteteko arrazoirik ez egotea\nLanbidek DBE eta EPO prestazioak etetea erabaki zuen, etxebizitza gastuak egiaztatzen ez ziren kasuetan. Arartekoak, Eusko Jaurlaritzako Enplegu eta Gizarte Politiketako Sailari diru-sarrerak bermatzeko errenta bat eta etxebizitza gastuetarako prestazio osagarri bat eten izana berriz aztertzeko gomendatzen duen 2014ko maiatzaren 26ko\nebazpenaren bidez, bere iritzia jakinarazi zuen, hau da, 4/2011 Legearen bidez aldatutako 18/2008 Legeko 41.2 artikuluak ez duela aurreikusten DBE eteterik etxebizitza gastuak ez egiaztatzeagatik, eta, aitzitik, EPO etetea baino ez duela aurreikusten. Lanbidek gomendio hori onartu zuen.\n2.1.2. Prestaziorako eskubidea eten behar dela erabakitzeko legezko prozedura urratzea\nLanbidek, beste jakinarazpen bat bidali gabe 15 eguneko epean Lanbideren bulego egokian aurkez zedin, prestazioaren ordainketa eten zuen, Euskal Herriko Agintaritza Aldizkarian jakinarazpena argitaratu ondoren. Era berean, prestazioa eteteko prozedura hasi zuen, legezko prozedura hasi izana jakinarazi gabe. Hori dela eta, Enplegu eta Gizarte Politiketako Sailari Sarrerak Bermatzeko Errenta baten eskubidearen etena indargabetzeko gomendatzen dion 2014ko urriaren 28ko Arartekoaren ebazpena ezarri zen. Lanbidek gomendio hori onartu zuen.\n2.2. DBE iraungitzea\n2.2.1. Prestaziorako eskubidea iraungi behar dela erabakitzeko arrazoi falta\nLanbidek prestazioak eten eta iraungi ditu, pertsona bat Euskal Autonomia Erkidegotik irten dela jakin duenean. 2014ko urtarrilean irizpide hori malgutu egin zen. Hala, kanpoan hiru hilabetetik gora ematen zirenean soilik hausten zen egoitzaren baldintza hori. Arartekoak hainbat aldiz jakinarazi du erroldan izena emanda egoteak udalerri horretan bizi izanaren testigantza ematen duela eta, ondorioz, EAEtik kanpo sei hilabete baino gutxiago emateak, helbide horretan erroldatuta jarraituz gero, ez duela hausten benetako egoitzaren jarraitasuna eta, beraz, ez duela ohiko etxebizitza aldatu denik eragiten.\nArartekoaren iritziz, bidaia baten berri ez emateak edo bidaia batek eragin ditzakeen gastuak ez jakinarazteak DBE arautzen duen 147/2010 Dekretuko 12.1 a, f, j edo 12.2.b) artikuluko betebeharrak urratzea eragin dezake, baina, edonola ere, ez du benetako egoitza galtzea eragiten.\nLanbidek onartu egin du helarazi diogun irizpidea eta tramitatu ditugun kexetan prestazioa berrabiaraztea erabaki du. Horien artean aipatzekoa da Arartekoaren 2014ko urriaren 7ko ebazpena, Eusko Jaurlaritzako Enplegu eta Gizarte Politiketako Sailari gomendatzen diona berrabia dezala Diru-sarrerak Bermatzeko Errenta bat eta Etxebizitzako Gastuak Osatzeko Prestazio bat.\n2.3. Eskubidea ukatzea\n2.3.1. Prestaziorako eskubidea ukatzeko arrazoi falta\nLanbidek DBE eskari bat ukatu du, ez zelako egiaztatu bizikidetza unitatea eskaria aurkeztu baino gutxienez urtebete lehenago eratu zenik. Interesdunak bere ohiko etxebizitza utzi behar izan zuen, aldi baterako bere ahizparen etxera lekualdatzeko. Handik denbora gutxira helbidez aldatu zuen. Arartekoaren ustez, kexagilea 2010etik (gutxienez) bakarrik bizi bazen, beharrizan baten ondorioz aldi labur batez bere senideekin bizitzeak ez du nahitaez esan nahi 147/2010 Dekretuko 9.1 artikuluan aurreikusitako bizikidetza unitatea izateari utzi zaionik. Lanbidek, bada, onartu egin zuen Arartekoaren 2014ko abuztuaren 8ko ebazpena, Enplegu eta Gizarte Politiketako Sailari gomendatzen diona diru-sarrerak bermatzeko errentaren prestaziorako eskubidearen ukapena berriz aztertzeko.\n2.3.2. Lanbidek ukatu egin zuen Diru-sarrerak Bermatzeko Errentaren prestazioa, bere ustez ez zuelako jakinarazi ezkontza harremanaren antzekoa zuela, eta, beraz, ez zuela pertsona bakarreko bizikidetza unitatea osatzen. Hala bada, “ustezko bikotekidearen” diru-sarrerak kontuan hartu beharko lirateke. Arartekoaren iritziz, Lanbidek aurretiaz entzunaldi tramitea egin behar zuen datuei buruzko zalantzak argitzeko, prestaziorako eskubidea ukatu beharrean. Prestazioaren ukapena legezko manuetan oinarrituta eta erabaki hori justifikatzen duten arrazoiekin argudiatuta egon behar da. Ez da bi irtenbideren edo gehiagoren artean aukeratzeko ahalmena eragiten duen hautazko eskumen bat; Administrazioak eman dezakeen erantzun bakarra zera da, prestazioa ematea Diru-sarrerak Bermatzeari eta Gizarteratzeari buruzko abenduaren 23ko 18/2008 Legeko 16. artikuluan ezarritako baldintzak betetzen badira. Lanbidek ez digu erantzun ea Arartekoaren 2014ko azaroaren 17ko ebazpena onartzen ote duen.\nEbazpen horren bidez, hain zuzen ere, Eusko Jaurlaritzako Enplegu eta Gizarte Politiketako Sailari gomendatzen zaio Diru-sarrerak Bermatzeko Errenta baten ukapena berriz aztertzeko.\n2.3.3. Beste prozedura batean, Lanbidek DBE prestazioa ukatu du, ez delako erabili Estatuko Enplegu Publikoko Zerbitzuko langabezia prestazioak jasotzeko duen eskubidea. DBE aurkeztu zuen Lanbideren bulegoan ez zioten jakinarazi beste prestazio bat eskatzeko betebeharrari buruz.\nAraudiaren arabera, Lanbidek, DBE prestazio baten eskari espedientearen tramitazioa amaitu baino lehen, dokumentazioa egiaztatu behar du eta, eskubide ekonomikoren bat duela uste badu, pertsona horri eskubide hori eskatzeko adierazi beharko dio, azaroaren 24ko 4/2011 Legearen bidez aldatutako Diru-sarrerak bermatzeari eta gizarteratzeari buruzko 8/2008 Legeko 61.2 artikuluari jarraiki. Ondorioz, Arartekoaren 2014ko azaroaren 28ko ebazpena ezarri zen, Enplegu eta Gizarte Politiketako Sailari gomendatzen diona Diru-sarrerak bermatzeko errenta baten ukoa berriz aztertzeko. Lanbidek ez dionez aurreko gomendio horri erantzun, eskari bat bidali zaio.\n2.4. Oker jasotako kopuruak erreklamatzeko prozedura\nHainbat kontsulta jaso ditugu Lanbideren jardueraren gainean, prestazioen onuradunek oker jaso dituzten kopuru batzuk erreklamatu baitituzte. Lanbidek, irailean, gutun ugari (10.000 inguru) bidali zizkien Diru-sarrerak Bermatzeko Errentaren prestazioa edo Etxebizitza Prestazio Osagarria jasotzen egonik, erakundearen datuen arabera 2012. urtean kopuru okerrak jaso ahal izan zituzten pertsonei. Jakinarazpen horretan, Lanbidek iritzi desberdinak adierazi zituen zorra indargabetzeko. Halaber, azaldu zuenez, 2014ko urriaren 31 baino lehen ez bazen zor zen kopurua ordaintzen edo Lanbideren erreklamazioarekin lotutako jarduerarik egiten (konpentsazio eskaria nominan DBEren jasotzaileentzat edo zorra zatitzeko eskaera EPOren jasotzaileentzat), prestazioak itzultzeko prozedura hasiko zen.\nArartekoak ahalik eta lasterren ebatzi zituen kexa horiek Arartekoaren 2014ko urriaren 2ko ebazpenaren bidez. Horren bitartez, bada, 1906/201/QC kontsultari erantzuna eman zitzaion. Kontsultak diru-sarrerak bermatzeko errenta gisa bidegabeki jasotako prestazio ekonomikoak itzultzeko betebeharren komunikazioa zuen hizpide eta, ebazpen horretan, egindako jakinarazpenaren baliagarritasuna aztertzen zen. Hala, ofiziozko jarduera bat hasi zen, geroago azalduko dugun bezala. Pertsona interesdunari azaldu zitzaionez, jakinarazpenak ez zuen eragiten aipatu zorra ordaindu behar zenik. Lanbidek zor bat erreklamatu ahal izateko, izan ere, itzulketa prozedura bat jarraitu behar du, araudiak ezartzen dituen berme guztiekin, besteak beste, zorraren jatorria behar adina azalduta, entzunaldi tramitea emanda, errekurtsoa jartzeko aukera ahalbidetuta, eta abar.\nBeste ofiziozko jarduera bat ere hasi zen, 4.1 atalean azalduko duguna.\n2.5. Beste prestazio ekonomiko batzuk\nVitoria-Gasteizko udal prestazioen kudeaketa eredu berria dela eta hainbat kexa jaso dira. Arartekoak, bada, prestazioaren kudeaketa azaltzen zuen ebazpena egin zuen: Arartekoaren 2014ko abuztuaren 12ko ebazpena. Horren bidez, bukatutzat eman da Gasteizko Udalaren herritarren udal txartelaren bidezko janari prestazioa kudeatzeko moduaren aldaketagatik aurkezturiko kexen inguruan Arartekoak izan duen esku-hartzea.\nEbazpen horretan aztertu genuenez, prestazioa ematea erabakitzeko modua eta haren kudeaketa, herritarren udal txartelaren bidez, udalaren antolamendu autonomiaren barruan sartzen dira, baina ez dira egokitzen Euskadin eraikitzen ari den eta Gizarte Zerbitzuen Legeak aurreikusten duen arreta eredura. Gainera, ez dator bat Vitoria-Gasteizko Udalak duela berrogei urte baino gehiagotik garatu duen gizarte politikarekin.\n3.1.Enplegu eta Gizarte Politiketako Sailak Gizarte zerbitzuen eskariaren inkesta - 2014ko behar sozialei buruzko inkesta delakoko datuak hedatu ditu eta, bertan, Pobreziaren eta Desberdintasunen Sozialen Inkestako modulu egokia aplikatu da. Inkestan antzeman ahal izan denez, biztanleriaren zati bat gizarte eskalan beherantz mugitu da eta desberdintasun egoerak igo egin dira. Gainera, DBE/EPO/GLL sistemak eragin positiboa duela azpimarratzen du, pobrezia egoera larrienak areagotzea saihesten baitu. Horren arabera, EAEko diru-sarrerak bermatzeko sistema 2014an pobrezia arriskuan dagoen biztanleriaren 72,9ra iritsi da. Laguntzak eskuratzeko aukera pobrezia erreala gainditu izanarekin lotuta dago 80.499 pertsonarengan kasuan, hau da, EAEko biztanleriaren 3,7 eta arriskuan dagoen biztanleriaren 38,7 2014an.\nPobrezia eta eskastasun egoera errealak igo egin dira, eta, hala, pobrezia eta bazterkeria adierazleak (AROPE) 2008an 17,9 izatetik 2014an 22,7 izatera pasa dira.\n2008 eta 2014 urteen artean pobrezia errealaren tasa 4,8tik 5,9ra pasa da. Inkestaren arabera, klase ertainak, aurreko hamarkadaren erdialdera arte bere presentzia areagotu zuenak euskal egitura sozialean (2004an 41,1), indarra galdu zuen data horretatik aurrera eta gaur egun biztanleriaren 30,2 osatzen du.\nBiztanleria talderik ahulenen artean daude adingabekoak kargura dituzten emakumeak. Azterlan horren arabera, gainera, 2012 eta 2014 urteen artean haurren arteko pobrezia gainerako biztanleria taldeetan baino azkarrago hazi da.\nBestalde, DBEren titularrak igo egin dira eta gaur egun 65.000 inguru dira. Gutxi gorabehera, 28 pentsiodunak dira, 41ek etxebizitza prestazio osagarria ere jaso zuten eta 59 emakumeak dira.\nEuskadiko Ekonomia eta Gizarte Arazoetarako Batzordeak bere memorian dioenez, Europan eta EAEn bizi baldintzen jaitsiera ez da modu uniformean garatzen ari; gehiago eragiten die talde batzuei beste batzuei baino. Azpimarratzen duenez, pertsonengan eta beren hezkuntzan inbertitu behar da, enplegu politikak hobetu egin behar dira eta gizarte babeseko sistemen eraginkortasuna areagotu, krisiari aurre egiteko eta gure gizarteko ongizate mailak areagotzeko bitarteko gisa. Diru sarrerak bermatzeko euskal sistemak adingabeak dauzkaten familien pobreziaren hedadura eta intentsitatea murrizten dituela dio.\nBeste inkesta batzuek ere defendatzen dute ikuspegi bikoitz hori, besteak beste, Estatistika Institutu Nazionalaren (EIN) bizi baldintzei buruzko inkestak edo Gizarte Ikasketak eta Soziologia Aplikatua Sustatzeko Foessa Fundazioaren txostenak. Hau da, Euskal Autonomia Erkidegoaren egoera hobea da beste batzuen aldean, gizarte babeseko sistema dimentsionatuagoa delako eta horrek biztanleriaren zati bat baztertzea saihesten duelako. Hala, FOESSAk Euskadin egindako azterlanaren arabera, biztanleriaren 17 inguru dago pobrezia eta bazterkeria arrisku larrian, hots, 113.000 pertsona. Gainera, Euskal Autonomia Erkidegoan bizi diren pertsona guztien arteko % 45 inguru gizarte ahulezian dago, edo, bestela esanda, azterlanean baloratu diren 35 pobrezia adierazleetakoren bat jasaten du, eta, ondorioz, krisia, langabezia, lan eskastasuna edo zerbitzu publikoen murrizketak luzatu egiten badira, beren egoera ere okertu egin daiteke.\nLegebiltzarrak zin egin du hobetu egingo duela gizarte babeseko sistema, Diru-sarrerak Bermatzeko Errentaren, Etxebizitza Prestazio Osagarriaren eta Gizarte Larrialdietarako Laguntzen inguruan antolatua, berau indartzeaz gain. Halaber, ebazpen bat onartu zuen, “gizarte laguntza eta prestazioen baldintzak” berrikusteko eskatuz, “kolektibo jakin batzuentzako ondorio kaltegarri posibleak” ebaluatzeko asmoz.\n3.2. Aurten aipatu ditugun arau xedapenen artean Enplegu eta Gizarte Politiketako sailburuaren 2014ko apirilaren 9ko Agindua jaso dugu, 2014. urteko Gizarte Larrialdietarako Laguntzei (GLL) buruzkoa.\nLaguntza horiek, batzuetan, diru iturri bakarra dira, nahiz eta, orokorrean, beharrizan guztiak estaltzeko nahikoak ez diren beste diru sarrera batzuen prestazio osagarria izan ohi diren.\nAurten, berrikuntza gisa, udalerri bakoitzari partidak esleitzeko irizpideak aldatu egin dira. Irizpide berriak honakoak dira: DBEren jasotzaile kopurua eta udalerriak duen langabetu kopurua, prestazio eskubiderik gabe. Orain arte udalerri desberdinetako emakume langabetuen eta etorkinen kopurua ere kontuan hartzen zen. GLLetarako aurrekontua altuagoa izan zen 2014an 2013an baino eta 2015erako 2,11ko igoera aurreikusten da 2015. urteko partida horretan. Laguntza horiek batez ere Eusko Jaurlaritzak ordaintzen ditu, nahiz eta udalerri batzuetan kopuru garrantzitsua ematen den estali ezin izan diren eskaerei aurre egiteko.\n3.3. 2014. urtearen amaieran erakunde arteko organoak (Eusko Jaurlaritza, aldundiak eta Eudel) Gizarte Zerbitzuen kartera, zentro eta plazen mapa eta memoria ekonomikoa adostu dute. Adostasun horri esker garatuko ahalko da, hain zuzen ere, Gizarte Zerbitzuei buruzko 8/2008 Legea. Konpromiso hori orain zerbitzu eta prestazioen karterari buruzko dekretua izenekoan islatu behar da eta bertan jaso beharko dira, hain zuzen ere, pertsonek eskatu ahalko dituzten zerbitzuak eta prestazioak eta bete beharreko baldintzak. Aurreikuspenen arabera, arreta orekatua izango da erkidego osoan. Etorkizunerako dekretuko eranskinak ere erabaki dira eta geografiari eta biztanleriari buruzko irizpideen mapa eratuko dute, zentroak kokatzeko eta establezimendu bakoitzaren estaldura maila eta memoria ekonomikoa ezartzeko asmoz. Adostu denez, halaber, zentroetako arreta bateragarria izan behar Euskadi osoan laguntza ekonomikoarekin eta kasu batzuetan pertsonek zerbitzuen zati bat ordaindu ahalko dute, nahiz eta ez den inor ere geratuko arretarik gabe baliabiderik ez duelako. Memoria ekonomikoaren arabera, 2017. urtean euskal administrazioek 1.101 milioi bideratu beharko dituzte Gizarte Zerbitzuetara. Finantzen Euskal Kontseiluak 2016an 10 milioiko aparteko funtsa eratuko du, eta 20 milioikoa izango da epe mugagabean 2017tik aurrera. Funts berezi horri esker, udalek sartzen diren prestazio berriak ordaindu ahalko dituzte.\nGizarte zerbitzuen eremuan garrantzitsuak diren beste gai batzuk arautzeke geratzen dira, besteak beste, koordainketa, itunak edo Gizarte Zerbitzuen informazio sistema. Datorren urtean adostuko direla espero dugu. Halaber, Euskadiko Hirugarren Gizarte Sektoreari buruzko Legearen proiektua onartzeke dago.\n3.4. Bigarren mailako arretako gizarte zerbitzuei dagokienez, gizarte bazterkeria larrian dauden pertsonentzako diren foru aldundien eskumeneko prozedura eta zerbitzuen araudia aipatu behar dugu.\nBizkaiak gizarte bazterkeriako egoerak aitortzeko prozedura arautu du Bizkaiko Foru Aldundiaren 85/2014 Foru Dekretuaren bidez. Dekretu horrek, izan ere, gizarteko bazterkeria aitortzeko prozedura arautzen du. Prozedura horren barruan, balorazio eta diagnostiko espezializatua egiten dira, eta, horien arabera, pertsona interesdunak, hala badagokio, Arreta Pertsonalizatuko Plan bat izango du. Bertan, beren beharrizanei erantzuteko egokitzat jotzen den bigarren mailako arreta baliabidea edo baliabide multzoa zehaztuko da.\nGipuzkoak, bestalde, Gipuzkoako Foru Aldundiaren menpeko gizarteratze baliabideak eskuratzeko prozedura arautu du martxoaren 4ko 5/2014 Foru Dekretuaren bidez. Dekretu horrek Gipuzkoako Foru Aldundiaren ardurapeko bigarren mailako arretako gizarteratzeko baliabideak eskuratzeko prozedura arautzen du.\n3.5. Azpimarratu beharrekoa da, eremu honetan duen garrantziagatik, legegintzarako herri ekimeneko lege proposamena, 2014ko ekainaren 26an adostua Eusko Legebiltzarreko osoko bilkurak, zenbait klausula sozial kontratazio publikoan sartzeko. Klausula horien bidez, izan ere, kontratazioko gutxieneko baldintza batzuk ezartzen dira.\nBertan, azaroaren 14ko 3/2011 Legegintzako Errege Dekretu bidez onartutako Kontratu Publikoei buruzko Legearen testu bategineko aurreikuspenak gogoratzen dira. Eskakizun hori betetzeko, Euskal Autonomia Erkidegoko sektore publikoaren parte diren obra kontratuak adjudikatu, obra publikoak eman eta zerbitzu publikoak edo bestelakoak kudeatzeko prozesua arautuko duten baldintza agiriak prestatuko dira.\nAipatzekoak dira, era berean, Lanbideren plan estrategikoa eta Enplegua berpizteko 2014-2016 programa. Horren helburuen artean daude, besteak beste, Euskadin dauden enpleguak finkatzea, enpresa eta ekoizpen sarearen eskutik lanpostuak sortzea eta biztanleria aktiboaren enplegugarritasuna areagotzea, pertsona kaltetuenen gizarteratzea eta laneratzea sustatuz, ekintzailetza bultzatuz edo autoenplegua indartuz.\n3.6.Europar Batasunari dagokionez, Pobreziaren eta Gizarte Bazterkeriaren kontrako Plataforma Europarra aipatu behar dugu. Plataforma hori Europa 2020 estrategiako zazpi ekimenetako bat da, hazkunde iraunkor, inteligente eta integratzailerako bidean. Urtero biltzar bat egiten da eta aurtengo helburua gizarte mailako berrikuntza izan da.\n3.7.Azkenik, etxerik ez duten pertsonei dagokienez, aurten urrian egin da neurketa, kasu honetan 10 udalerritan. Halaber, errealitate sozial honi buruz eztabaidatzeko jardunaldiak antolatu dira eta azterketak eta ikerketak egiten dira, EAEn gizartean baztertuta bizi diren pertsonen egoera modu sakonagoan ezagutu ahal izateko.\nKolektibo honentzat, zehazki, areagotu egiten dira plazak gizarte baliabide batzuetan, esaterako Mazarredoko aterpetxean (50 plaza), orain urte osoan zabaltzen dena. Halaber, Bizitza Berria elkartearen egoitza berria inauguratu da Vitoria-Gasteizen eta udalerri batzuetan, hiriburuez gain, etxerik gabeko pertsonei gailu bereziak eskaini zaizkie negu garaian, adibidez, Zarautzen, Irunen edo Barakaldon. Horrez gain, egoitza bazterkerian dauden pertsona kolektibo honentzako arreta duintzen duten beste gizarte inbertsio batzuk ere egin dira.\n4.1.1. Jakinarazpenak egiteko legezko prozedura\nOfiziozko jarduera bat hasi dugu helbidean bertan jakinarazi ezin izan diren prestazio tramitazioei buruzko agiriak jakinarazteko prozedurari buruz. Lanbidek ukitutako pertsonari ohartarazpen bakarra igortzen ziola eta ondoren jakinarazpena Euskal Herriko Agintaritza Aldizkarian (EHAA) argitaratzen zuela antzeman genuen. Hala bada, gai honetan aurreikusitako legezko araubidea gogorarazi diogu, jakinarazteko bi saiakera egin behar direla dioena. Lehen saiakeran jasota geratu behar da inork ezin izan duela jakinarazpena jaso eta jasotze ohartarazpenean eguna eta ordua idatzita agertu behar dira. Saiakera hori berriz ere errepikatu beharko da beste ordu batean (60 minutuko aldearekin) hurrengo hiru egunetan. Lanbidek gure gogoetak onartzen dituela jakinarazi digu, eta, beraz, espedientea amaitutzat eman dugu.\nEHAAn jakinarazpenaren hartzaile diren pertsonen izen zerrenda argitaratzeari buruzko hobekuntza bat ere igorri dugu, horrek dakartzan ondorio juridikoak kontuan hartuta eta iragarpenaren helburua ukitutakoak jakinaren gainean jartzea dela gogoan izanda. Interesdunen zerrenda oso luzea izan ohi da, hainbat orri okupatzen dira eta bakoitzean 31 edo 45 izen daude. Ondorioz, iragarpen bakoitzean hartzaileak asko dira. Zerrenda horren ordenak, gainera, itxuraz ez du irizpide objektiborik jarraitzen, eta, beraz, oso zaila da pertsona batek bere izena aurkitzea edo zerrenda horretan dagoen ala ez\negiaztatzea. Iragarki horietan izenak agertzeko ordenak erraz antzeman daitekeen irizpideren bat jarraitu beharko lukeela jakinarazi dugu, pertsona batek modu errazean egiaztatu dezan zerrenda horretan dagoenetz. Lanbidek ordena alfabetikoan oinarritutako irizpidea jarraituko duela adierazi digu.\n4.1.2. Dokumentazioa jasotzea\nOfiziozko jarduera bat hasi dugu, dokumentazioa aurkezteko beste modu batzuk onartzeari buruz eta Lanbideren bulegoetan agiriak jaso izanaren erregistroak ezartzeari buruz. Gure iritziz, bulegoan dokumentazioa aurkezteko zailtasunak daudenean (itxarote zerrenda luzea delako, ez delako arreta jaso ahal izateko zenbakirik lortu, erregistroa ez dagoelako irekita, eta abar), Lanbideko langileek, bai zuzeneko bai telefono bidezko arreta ematen dutenenek, jakinarazi egin behar dute Zuzenean zerbitzuan eta Correosen aurkez daitekeela dokumentazioa, batez ere kontuan hartuta bulegoak goizez soilik daudela irekita (eta ez arratsaldez), Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzko apirilaren 29ko 72/2008 Dekretuko bosgarren xedapen gehigarrian adierazitakoaren arabera.\nLanbidek erantzun digunez, berau hobetzeko lanean ari dira, bulego guztiek izan dezaten arreta zuzeneko zerbitzua, aurretiazko hitzordurik gabe, dokumentazioa jaso ahal izateko. Era berean, 2011. urteko barne zirkularra aipatu dute. Bertan jakinarazten denez, erregistroren batean aurkezten edo jasotzen diren eskaera, idatzi edo jakinarazpen guztiak erregistratu egin behar dira, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legeko 38.4 artikuluaren arabera.\nLanbideri berriz ere esan diogu, bulegora egindako bisiten ondoriozko beste ofiziozko jarduera baten harira, beharrezkoa dela eskatutako dokumentazioa erregistratzeko prozedura berrikustea, aurkezten diren agirien nortasuna bermatzeko. Halaber, proposamen bat igorri diogu, bulegoan agirien zerrenda bat izan dezaten, eskatu diren agiriak aipatzen dituena, bulegoko langileek erraz jaso dezaten ea aurkeztu diren, eta, hori jaso ondoren, jaso izanaren kopia entregatu diezaioten pertsona interesdunari. Era berean, garrantzitsua da pertsona eskatzaileei gogoraraztea agirien kopiak badakartzate, horiek alderatu ondoren, zigilatu egingo direla, eskaera bete dutela jasota gera dadin. Izan ere, Lanbidek dokumentazio entregatua erreklamatzen duela dioten kexak jasotzen ditugu oraindik ere.\nLanbidek erantzun digunez, sistema informatikoan aipatutakoaren antzeko erabilera bat ezartzeko aukera aztertuko da. Gogoratu behar horri dagokionez, Lanpostuen Zerrendak eragingo duen normalizazioaren ondoren erregistroaren funtzionamenduari buruzko informazio orriak egin ahalko direla planteatu dute.\n4.1.3. Diru-sarrerak Bermatzeko Errentaren prestazioa ukatzea etxebizitza okupatzeko titulu juridiko balioduna egiaztatu ezin duten pertsonei\nArartekoak ofiziozko jarduera bat hasi du, Diru-sarrerak Bermatzeko Sistemak artatzen ez dituen eta Etxebizitza eta Gizarte Zerbitzuen sistemarekiko erantzun koordinatua eskatzen duten ahulezia egoerei dagokienez.\nAbiapuntua zera izan zen, Lanbidek aplikatzen duen irizpidea, ezin delako DBE kobratu etxebizitza baten “okupa” baldin bazara. Legebiltzarreko Enplegu, Gizarte Politika eta Etxebizitza Batzordeak, 2014ko martxoaren 10ean, Arartekoaren agerraldia eskatu zuen, irizpide horri buruz zuen iritzia azal zezan.\nPlanteatu genuenez, Euskal Autonomian eman den prestazio eredua eta araudia aztertuta ondorioztatu ahal izan dugu etxebizitza bat okupatu eta gozatzeari buruzko titulu baliodun bat egiaztatu beharra dagoela, eta, beraz, berau egiaztatu ezin duten pertsonak estaldurarik gabe gelditzen direla. Horrenbestez, informazioa eskatu genuen antzemandako gabeziei aurre egiteko abiaraziko ziren neurriei buruz eta proposamen batzuk igorri genituen. Lanbidek azaldu zigunez, Etxebiden izena emateko betebeharretik salbuetsita daude horretarako baldintzak betetzen ez dituzten pertsonak (3.000 €ko gutxieneko diru-sarrerarik edo egoitza baimenik gabeko pertsonak). Gainera, hainbat bilera egiten ari diren Etxebide eta Lanbideko arduradunen artean, gizarte babeseko etxebizitza bat eskuratzeko beharra duten pertsona guztien onerako. Horri buruzko informazio gehiago eskatu dugu.\n4.1.4. Espedienteak berrikustea, baliabideak baietsi ondoren\nOfiziozko jarduera bat hasi genuen, pertsona interesdunaren asmoak baiesten zituzten administrazio baliabideak betearazteko moduari buruz. Izan ere, DBE jasotzeko eskubidea duten pertsonek prestazio horren ordainketak jasotzen ez dituzten aldia behar baino gehiago luzatzen zen.\nLanbidek adierazi zuenez, baiespenaren “helburu bakarra espedientea ebazpenaren aurreko unera eramatea da”. Ondorioz, Lanbidek espedientea berrikusteko prozedura bat hasi ohi du, eta, haren ondoren, ebazpen berria igortzen du. Ofiziozko jarduera horretan, bada, Arartekoaren 2014ko uztailaren 17ko ebazpena ezarri zen, eta, horren bidez, Eusko Jaurlaritzako Enplegu eta Gizarte Politiketako Sailari gomendatu zitzaion Lanbideko ebazpenen aurka aurkeztutako hautazko berraztertzeko errekurtsoen baiezpen ebazpenak errekurtsogilearen uziei buruzko erabaki bat jaso behar duela. Lanbidek gomendioa onartu du.\n4.1.5. Oker jasotako diru-kopuruak erreklamatzea\nAzkenik, ofiziozko jarduera bat hasi dugu, DBE eta EPO jasotzen duten pertsonei Lanbideren datuen arabera oker jasotako kopuruak erreklamatzeko igorritako jakinarazpen bati dagokionez. Lanbidek bete behar dituen bermeei buruzko (zorraren informazio zehatza, aurretiazko entzunaldia…) eta ordainketa zatitzeari buruzko garrantziaren gainean aurretiazko gogoetak egin ditugu, kontuan hartuta pertsona gehienak beren oinarrizko beharrizanei aurre egiteko zailtasunak dituzten pertsonak direla. Lanbidek ondorengo jakinarazpenetan erantzun digunez, Diru-sarrerak Bermatzeko Errenta arautzen duen maiatzaren 25eko 147/2010 Dekretuan eta Etxebizitza Prestazio Osagarria arautzen duen urtarrilaren 12ko 2/2010 Dekretuan ezarritako legezko prozedura jarraituko da, horietan alegazio epea irekitzea aurreikusten delarik.\n4.2. Gomendio orokorrak\nArartekoak gomendio orokor bat egin zuen: Arartekoaren urtarrilaren 20ko gomendio orokorra: Lanbidek arrazoitu egin behar ditu eskubideak mugatzen dituzten ebazpenak. Bertan azaldutakoaren arabera, Arartekoan Lanbideren ebazpenei dagokienez egindako kexetako askotan hutsune bera agertzen da, hau da, erabakia arrazoitzeko legezko oinarriak eta gertakarien azalpena falta direla. Gabezia horrek, izan ere, babesik gabeko egoerak sortzen ditu, ukitutako pertsonek ezin baitituzte alegazio eraginkorrak aurkeztu. Gainera, administrazioaren ebazpenetan bete egin beharko lirateke gobernu onaren printzipioak. Horien arabera, hain zuzen ere, erabakiek, araudia betetzeaz gain, informazio nahikoa eduki behar dute eta hartzaileek erraz ulertzeko moduak izan behar dira.\n4.3. Bisitak Lanbideko bulegoetara\nMaiatzean Lanbideren hainbat bulego bisitatu genituen hiru lurralde historikoetan. Bisitaldien helburua bulegoen funtzionamendua aurrez aurre ezagutzea eta 2012ko udan egindako aurreko bisitaldietan egin genituen aurrerapenak baloratzea zen. Gure balorazioari jarraiki, antzemandako alderdietako askotan hobekuntza nabarmenak egon ziren. Jaso genuen informazioak honakoak aztertu zituen:\n• Hitzorduak eta arreta Lanbideko langileen eskutik. Itxarote zerrendetan hobekuntzak egon dira, nahiz eta praktikak oso desberdinak diren bulego batetik bestera (telefono bidezko hitzordua, eguneroko tiketen banaketa, arreta zuzena…). Lanbidek arreta eredu bakarra ezartzeko asmoa duela erantzun du, eta, horretarako, garrantzitsua da Lanpostuen Zerrenda ezartzea.\n• Dokumentazioaren erregistroa. 4.1 atalean ofiziozko jarduerari buruz adierazitakoa errepikatu behar da hemen.\n• DBE eta EPO prestazioen kudeaketaren ondoriozko administrazio prozedurak. Eskaerak ebazteko epean aurrera pausuak egon dira (bai hasierako eskaeretan, bai berriz martxan jartzekoetan). Ebazpenak orokorrean bi hilabete baino lehen ebazten dira eta prestazioaren ordainketa eten baino lehen orokorrean entzunaldi tramitea garatzen da.\nPrestazioak berrabiarazteko eskaerei dagokienez, eteteko arrazoiak desagertu diren unetik aurrera ofizioz berraktibatu behar direla ulertzen dugu (147/2010 Dekretuko 46. artikulua). Lanbidek erantzun duenez, araudiak dio une horretan egiaztatu behar direla ea prestazioa sortzeko baldintzak betetzen ote diren, eta, beraz, ezinezkoa dela ofizioz berraktibatzea. Etendura prozedurako alegazioen fasean, pertsona interesdunari prestazioa berrabiarazteko eskaera aurkez dezakeela adierazteaz gain (orain arte egiten duten bezala), fase horretatik aurrera berraktibazioa automatizatzeko tratamendu informatiko bat azter dezatela proposatu du.\nHalaber, errekurtsoak ebazteko epean ere hobekuntzak egon dira, nahiz eta oraindik ere hobetu beharreko alderdiak dauden. Lanbideren esanetan, tokiko bulegoek, errekurtso bat jasotzen dutenean, aurkaratutako prozeduraren hasieraren berrikuspena gauzatu ahal izatea aurreikusi da, akatsen bat egon dela uste bada.\n• Enplegu politika aktiboak izenekoen barruan garatutako jarduerak Jarduera horien eta lanbide prestakuntzako programa eraginkorragoen garrantzia adierazi zen. Lanbidek jakinarazi digunez, urte osoan irekita egon den dekretu batean lanean ari dira, prestakuntza hilero planifikatu ahal dadin.\n• Aplikazio informatikoen funtzionamendua. Lanbidek egungo mugak eta zailtasunak hobetzeko asmoa duela adierazi digu.\nEra berean, hainbat alderdi jakinarazi zizkigun langileen prestakuntzari buruz; zerbitzu zentralekiko eta gizarte zerbitzuekiko nahiz hirugarren sektoreko erakundeekiko harremana.\nAzken puntu horren harira, premiazkoa iruditu zitzaigun Lanbideren egungo ereduari buruz hausnartzea, hirugarren sektoreko erakundeen eta gizarte zerbitzuen partaidetza eta inplikazioa aurreikusita. Lanbidek azaldu zigunez, lanean ari dira, bai Lanbide bulegoaz besteko arreta prozedura bat definitzeko enpleagarriak ez diren erabiltzaileentzat (pentsiodunak edo bestelakoak), bai enpleagarriak diren baina beren ezaugarri pertsonalen ondorioz beharrizan bereziak dituzten pertsonei arreta osagarria emateko orduan. Prozedura horietan hirugarren sektoreko erakunde eta antolakundeek formalki parte hartu beharko luketela aurreikusten da, kolektibo horiekiko konpainiaren arloan lotura handiagoa sustatuz. Gaineratu denez, 251 udalerrietatik 124 atxiki ziren erabiltzaileen bideratze eta koordinaziorako lankidetza protokolora eta aplikazio informatiko bat garatu da.\nHainbat bilera izan ditugu Lanbiderekin eta egoera jakin batzuetan aplikatzen diren irizpideei buruz eztabaidatu dugu. Hala, Arartekoaren iritzia jakinarazi diegu. Horren harira, aurrera egin dugu honako gai hauetan, bermeen gainean: balio urriko higiezina jabetzan (ohiko etxebizitza ez dena); gastuen justifikazioa; etxebizitza uztera behartuta dagoen pertsona bakar batek eskaera aurkezteko epea; bizimodu independenteko urtebetea egiaztatzeko baldintzaren betearazpena; prestazioaren berraktibazioa helbidean bizi ez denean eta helbide baten erroldan izena oker emateagatiko salaketa aurkezten denean; sarrera urriak dituzten langile autonomoen kasuan, laneko errenta osagarria eskatzeko aukerari buruzko informazioa hedatzearen garrantzia; dohaintza bat antzematen den kasuetan, diru sarrera atipikoei buruzko aurreikuspenaren aplikazioa; prestazioaren iraungitzea bi etendura egon direlako bizikidetza unitateko kide desberdinen betebeharrak urratu izanagatik; jakinarazitako ez egoteen iraupena, familiaren lanaren ziozko sarrerak daudenean; enplegu bat baztertzeagatik DBE iraungitzen den kasuetan enplegua jakinarazteko modua; errekurtso baten baiezpen ebazpenaren ondorioak,; bizikidetza unitate bereziaren iraupena hainbat ahulezia egoeratan daudenetan, esaterako, genero indarkeriaren biktima direnean eta seme-alabak dauzkatenean beren kargura; EAEtik kanporako lekualdaketak eta aldi baterako ez egoteak; benetako egoitzadun epearen egiaztagiriak erroldan hutsune bat dagoenean; oker jasotako kopuruen erreklamazioa, eta abar.\n4.5. Txosten berezien jarraipena\nAurten, Gizarte Laneko elkargoekin batera, Arartekoaren txosten berezi baten jarraipen jardunaldi teknikoa egin dugu, “EAEko oinarrizko gizarte zerbitzuen egoera” txostenari buruz ari gara.Elkargoetako ordezkariekin Arartekoaren honako gomendioei buruz eztabaidatu zen: Oinarrizko gizarte zerbitzuak Gizarte Zerbitzuen sistemaren erdialdean kokatzea, erakunde arteko koordinazioa hobetzeko beharrizana, Gizarte Zerbitzuen Legea garatzeko atzerapena, erkidegoko gizarte lanaren indartzea eta zaintzaile profesionalentzako arreta psikosozialerako eta konpainia profesionalerako programen beharrizana.\n4.6.Aipatu genuen beste jarduera bat Arartekoak martxoaren 10ean Eusko Legebiltzarreko Enplegu, Gizarte Politika eta Etxebizitza Batzordean egindako agerraldia da. Bertan, lehen aipatutako Arartekoaren Gomendio Orokorra eztabaidatu zen, Lanbidek eskubideak mugatzen dituen ebazpenak arrazoitzeari buruzkoa eta Lanbidek aplikatzen duen irizpideari buruzkoa, etxebizitza baten “okupa” gisa egonik DBE kobratu ezin delako. Izan ere, gai horren ondoriozko ofiziozko jarduera bat garatu genuen, goian azaldu dugun bezala.\nAzkenik, herriaren defentsa erakundeen koordinazio jardunaldietan parte hartu dugu. Horietan, zehazki, baliabide pertsonal, sozial eta ekonomikoak falta dituzten familien egoera landu dugu eta ondorioak EHUko udako ikastaroetan hedatu ziren, 2014ko irailaren 14an antolatutako jardunaldi batean. Horrez gain, “Etxerik gabeko pertsonen kontrako delituen azterketarako eta behaketarako sektore arteko sareko” aholkularitza batzordeko kide gisa parte hartu dugu. Hatento behatokia, izan ere, etxerik gabeko pertsonen arretan lan egiten duten gizarte erakundeek sustatzen dute. Proiektuaren helburua etxerik gabeko pertsonen kontrako gorroto delituei arreta emango dien sare bat sustatzea da.\nAtal honetan arlo honetan egindako lanari buruzko ondorio eta hausnarketa batzuk azpimarratu ditugu.\n5.1. Diru sarrerak bermatzeko sistema funtsezko tresna gisa finkatu da gure gizartean bizi diren pertsonen duintasuna eta gizarte kohesioa bermatzeko orduan. Gizarte orekak aberastasun gehiago sortzen du gizarte desberdintasunak baino. Gizarte babesa aberastasun iturri egiaztatua da eta ezin diogu horri uko egin.\nAurten, berrikuntza gisa, gizarte babeseko euskal sistema publikoa eztabaidatu da. Pertsonen jatorri nazionalari buruzko informazioa azpimarratu da bestelako informazio batzuen aldean, besteak beste, ahulezia egoeraren edo enplegua aurkitzeko zailtasunen aldean. Halaber, prestazio horiek iruzurrarekin lotzen dituen iritzi publikoa sortu da, inolako zehaztasunik gabe.\nPrestazioak ukatu, eten edo iraungitzeko arrazoiak ez daude lotuta iruzurra egotearekin, tramitatu ditugun kexetan eta horien azterketan ondorioztatzen den bezala (eta hemen islatu dugun bezala). Komunikabideetan agertu diren kasuak bakanak dira eta ez dute islatzen prestazio horiek eskatzen dituzten pertsonen errealitatea, ez eta beren pobrezia egoera ere. Arartekoan kexa aurkeztu duten pertsona gehienek ez dute diru sarrera nahikorik beharrizan oinarrikoenei aurre egiteko.\nAitzitik, kasu batzuetan pertsona batzuek ez dituzte Lanbidek eskatzen dituen betebeharrak edo baldintzak bete.\nHorregatik, bada, garrantzitsua iruditzen zaigu prestazio horiek ematean hainbat baldintza eta betebehar bete behar direla jakinaraztea. Araudia konplexua da eta kasuistika oso anitza. Gure esperientziari jarraiki, Lanbideren bulegoek dokumentazio zehatza aurkezteko eskatzen diete prestazio hauek eskatzen dituzten pertsona guztiei eta, aldian-aldian, espedienteak berrikusi egiten dira.\n5.2. 2013. urteko txostenean ere adierazi genuen bezala, Lanbidek DBE eta EPO prestazioen kudeaketako alderdi batzuk hobetu ditu. Geroz eta azkarrago ebazten dira eskaerak eta errekurtsoak ebazteko orduan dagoen atzerapena urriagoa da. Ebazpenen arrazoiak hobetzeko orduan ere aurrera pausuak egon dira.\nGarrantzitsua iruditzen zaigu aurreikusitako prozedura bermeak betetzea, bai diru sarrerak bermatzeko araudi zehatzean aurreikusitakoak, bai Herri Administrazioetako Araubide Juridikoari eta Administrazio Prozedura Erkideari buruzko Legearen ondoriozko araudi orokorrean aurreikusitakoak. Aurrera egin da bermeak betetzeko orduan, esaterako eskubideak mugatzen dituzten ebazpenen aurretik entzunaldiak eginez, baina, edonola ere, beharrezkoa da herritarrei beren espedienteko alderdiei buruzko informazioa emateko orduan hobekuntzak egotea. Halaber, bulego guztietan agiri eta eskaerak berehala eta era pertsonalizatuan erregistratzeko orduan eta besteak beste eraginkortasunaren eta herritarren zerbitzuaren printzipioak beteko dituen arreta eredu bakarra ezartzeko orduan aurrera egin behar da.\nPrestazioaren zenbatekoa aldatzeko eta prestazioak itzultzeko prozedurak ahalik eta lasterren hasi beharko lirateke. Informazio zehatza eman beharko litzaieke pertsonei edozein kopuru erreklamatzeko arrazoiei buruz eta kontuan hartu beharko lirateke pertsonek aurkezten dituzten alegazioak, zorraren zenbatekoa zehazteari eta ordainketa zatitzeari buruz, berau itzuli ahal izateko.\n5.3.Organo desberdinek (Lanbideren bulegoek) araudia aplikatu dutenez eta dekretu arauemaileak diru sarrerak bermatzeko eta gizarteratzeko 18/2008 Legearen aldaketara (4/2011 Legearen bidez ) egokitu ez direnez, interpretazio irizpideen agiri bat egin behar izan da. Barne zirkular itxura hartu du agiriak eta irizpideak arau testu berri batean jaso beharko lirateke. Garrantzitsua litzateke, gainera, egun segurtasun juridikoa bermatzeko aurreikusi ez diren alderdiak arautzea.\nHalaber, garrantzitsua litzateke arau hauste eta isunen araubide egokia arautzea, eta, bertan, zehatz-mehatz tipifikatzea jarrerak, arau haustea mailakatzea eta preskripzio araubide bat aurreikustea, kontuan hartuta, besteak beste, zigor eskubidearen eta proportzionaltasunaren printzipioak.\nPrestaziorako eskubidea etetea erabakiko da, soilik baldin eta baldintzak behin-behinean galtzen badira, eta, edonola ere, prestaziorako eskubidea eten edo iraungita ikusten duen pertsona horrek bere oinarrizko beharrizanei aurre egiteko diru sarrerak dauzkala bermatu beharko da. Gainerako arau hausteak zigortu egin beharko dira. Bestalde, betebehar baten arau hauste arinagatik prestazioa etetean, batzuetan sortzen den kaltea gehiegizkoa izaten da jarrera horren larritasunaren aldean. Bestetik, zehapen araubidea aplikatuta informazio zehatzagoa eduki ahalko litzateke pertsonen jarrerei buruz, eta, hala, prestazioaren iraungitze eta eteteei buruzko informazio desegokia erabiltzea saihestuko litzateke. Halaber, prestazio hauek estigmatizatzea ere saihestuko litzateke.\nLanbidek hartzen dituen erabaki guztietan adingabearen interes gorena aintzat hartu beharko da. Hori, izan ere, eskubide subjektiboa da, hau da, printzipio bat eta prozedura arau bat, nahitaez bete behar dena, haurren eskubideen hitzarmena gure antolamendu juridikoaren parte baita. Ondorioz, adingabeak kargura dituzten familiei prestazioak ukatu, eten edo iraungitzen dizkieten ebazpenetan, adingabearen interes gorenerako eskubidea errespetatu dela argudiatu beharko da.\nGizarte bazterkeria larrian dauden kolektiboei edo genero indarkeriaren biktima diren emakumeei eragiten dieten erabakiak, adibidez prestazio ukapenak, etenak edo iraungitzeak, gizarte zerbitzu eskudunen partaidetzarekin hartu beharko lirateke beti.\n5.4. Oraindik ere DBE eta EPO sistemak erantzun ez dituen ahulezia egoerak daude. Baldintza jakin batzuk bete behar izateak, adibidez etxebizitza bat gozatzeko titulu juridiko balioduna egiaztatzea eta dokumentazio ugari aurkeztea (batzuetan eskuratzeko zaila dena), kanpoan uzten ditu eskastasun handiko egoera batzuk, aztertu eta hobetu egin beharko liratekeenak.\n5.5.Zailtasunak daude oraindik ere enplegua aurkitzeko, eta, beraz, DBE eta EPO jasotzen duten pertsonen kopuruak gorantz jarraitu du. Lanbidek orain arte lortutako lan bitartekaritza baxua dela aitortu da. Izan ere, kudeaketa eta tramitazio aldaketaren ondorioz, organismo honek ahalegin handia egin behar izan du eta, gainera, ez da eskaintza nahikoa egon prestazioak jasotzen dituzten profilentzako. Enplegu falta da pertsonen kezka nagusia eta neurri handienean gizarte ongizatea zailtzen duena. Horrenbestez, arreta berezia jarri behar da enpleguaren sustapenean eta lanaren aktibazioan.\n5.6. Gizarte politiketako eta diru sarreren berme politiketako aurrekontuak oraindik ere euskal administrazio publikoen lehentasuna dira, eta, hala, ahalegin handia egiten ari dira horiei eusteko, nahiz eta ahalegin horrek ez dituen estaltzen beharrizan egoera guztiak, krisiaren ondorioz areagotu egin direnak.\n5.7.Geroz eta ikerketa gehiagok aztertzen dituzte etxerik gabeko pertsonen egoera eta egoitza bazterkeriaren fenomenoa. Azterketa horiek, bada, beren bizitza duintzeko eta beren gizarteratzearen alde lan egiteko politika publiko egokiak diseinatzeko erabili behar dira. Gizarte zerbitzuen erakunde arteko organoaren erabaki berria, zerbitzu eta prestazioen karterari, mapari eta memoria ekonomikoari buruzkoa, aurrera pausua izan da eta etxerik gabeko pertsonen prestazio eta zerbitzuak hobetuko dituela eta hiritarrei gizarte arreta emateko lurralde oreka erraztuko diela espero dugu.\n5.8. Azkenik, garrantzitsua da gizarte bazterkeriaren arloan lan egiten duten gizarte erakundeek egiten duten lana babesten jarraitzea eta horien finantziazioa egonkortzeko urratsak ematea, esaerako, hirugarren sektoreari edo itunei buruzko araudia onartuz.


Gabiriako Andra Mari festak igande honetan hasiko dira | El Diario Vasco\nTolosa GoierriGabiriako Andra Mari festak igande honetan hasiko dira\nGabiriako Andra Mari festak igande honetan hasiko dira\nA. BAZTARRIKA GABIRIA. Viernes, 11 agosto 2017, 00:57\nGabiriako Andra Mari festak igande honetan hasiko dira eta ostirala arte. Ohiturari jarraituz, goiz eta arratsaldez herriko txistulariak biribilketan arituko dira eta arratsaldeko 18:00etan, hauek herri gunera iristean, hasiera ofiziala emango zaie jaiei txupinazo eta makilaren jaitsierarekin. Aurtengoan pregoiaren irakurketa Baztarrika Baserrikoek egingo dute, azaroan Donostian ospatutako World Cheese Awards -en 'super urrea' irabazi baitzuten, beraien gazta munduko hoberenetarakoen artean sailkatuz eta beraien izen onarekin batera Gabiria herriarena ere mundu guztian zehar zabalduz. Hasierako ekitaldi honetan dantzariak eta bertsolariak ere egongo dira. Gero, herriko futbol zelaian, lehen aldiz herrian, Larraul eta Oiartzunen artean botaluze partida jokatuko da; honetarako eguraldia lagun izango ez balitz frontoian pasaka modalitatean arituko dira. 20:00etan gaztetxoentzat Bergarako zezenak egongo dira. Ondoren gazte afaria herriko plazan, afal ostean festan jarraitzeko Ttek elktrotxaranga.\nAstelehenean, gazteen olinpiadak arratsaldeko 17:30ean hasiko dira (6-14 urte bitartekoentzat), gero apar festaz gozatu ahal izango dute. 19:00etan bertso saioa egongo da herriko plazan. Saio honetan Sebastian Lizasok, Unai Mendizabalek, Andoni Egañak, Maider Arregik, Maialen Lujanbiok eta Jon Maiak abestuko dute. Amaitzean, pintxo pote herrikoia egongo da herriko taberna eta elkarteetan. Gauean, 23:00tan Etsita kale antzerkia egongo da herriko plazan, ondoren Patxuko Naice eta Autobus Magikoa egongo dira.\nAndra Mari egunean, hilak 15, 11etan meza nagusia egongo da Andra Mari zeruratzearen parroki elizan. 12:00etan XXVI. Ormaiztegitik Gabiriara txirrindulari igoera herrikoentzat, kaskoa eramatea derrigorrezkoa izango da bai txirrindu gainekoentzat eta baita motor gainean doazenentzat ere. Arratsaldean, 19:00etan alde batetik, Goruntz dantza taldeko nagusienek saioa eskainiko dute eta bestetik, bola eta toka txapelketa hasiko da. 20:30etan Errime musika taldearen kontzertua egongo da Ostatu aurrean. Gauean, 22:00tatik aurrera Fan&Go taldearekin dantzaldia goiz aldera arte, 1:00etan mozorro desfilerako geldialdia eginda. Goizaldean, baratzuri zopa jana Erbie Elkartean.\nEgun horietan, hau da, abuztuak 14, 15 eta 16an Legazpi, Zumarraga, Ormaiztegi, Beasain eta Ordiziatik Gabiriara heltzeko autobus zerbitzu berezia egongo da, baita gauean edo goizaldean itzulera egiteko ere.\nLa selección inglesa femenina de rugby arrolló a 'las leonas' en el Mundial Haurrentzako zeramika tailerra Iratxe Azkaraterekin


04 urria, 2021 Aliritzian, Iritzia 268\nDuela ez askora arte, Zumarragako Ospitaleak aparkaleku bakarra zuen. 1984an ireki zuten ospitalea, eta tira, onartuko dizuet aparkaleku hori txiki gelditu zela, bai. Gaur egun beste bi aparkaleku eremu dauzka. Buruz ari naiz, baina horietako bat, jatorrizkoaren albo batean dagoena, duela dozena bat urte inguru ireki zuten. Zorionez gutxitan joaten naiz ospitalera, baina gogoratzen dut aparkaleku hura egin zutela ikusi nuenean pentsatu nuela nahikoa eta sobera zela Urola Garaia, Urola Erdia eta Goierriko herritarren beharrei eta beharrei erantzuteko. Oker nenbilen. 2018ko abenduan beste aparkaleku bat inauguratu zuten: larrialdietako eraikinaren ondoan dago, eta 203 leku dauzka. Ez galdetu zergatik, ez bainuke erantzuten asmatuko, baina ene korrika saio izerditsu, basati eta azkarretan aparkaleku horretara heldu ohi naiz geriatrikoaren paretik igaro eta eskailera batzuk igota, eta aho bete enpaste geratu ohi naiz, beti, ikusten dudanean ez bakarrik toki guztiak beteta daudela, baizik eta ibilgailu batzuk gaizki aparkatuta egoten direla. Eta ez, ene begiek parean edukitzen dutena ez da izaten nekeak eta arnasestuek eragin ditzaketen eldarnioen ondorio, ez.\nAparkaleku hori ireki zutenean, agintariek nabarmendu zuten ospitaleak 100.000 bat pertsonari ematen ziela zerbitzua, eta egunero 1.000 bisita ingurua jasotzen zituela. Hotzean pentsatzen hasten zara, eta oso eskuzabal zaudenetan zeure burua konbentzitzera irits zaitezke: «Bai, dudarik gabe, beharrezkoak dira aparkalekuak». Baina beste askotan kontrakoa iruditzen zaizu; batez ere, aipatutako korrika saio horietan jatorrizkoaren ondoko aparkalekuaren paretik pasatu eta han toki libre asko dagoela ikusten duzunean.\nEta orduan esaten diozu zeure buruari gakoa dagoela, beste askotan bezala, ibilgailu pribatuari ematen diogun erabileran. Badakizue zenbat denbora behar den, oinez joanda, Urretxuko edo Zumarragako edozein lekutatik ospitalera iristeko? Bakoitzaren sasoiaren eta presaren arabera, 10 eta 30 minutu artean, gutxi gorabehera. Ez da bada denbora asko… Autoz ez genuke denbora gutxiago beharko… Bestela, eta ez iezadazue hortera deitu, arren, bada modurik ospitalera garraio publikoan iristeko, izan Legazpitik, Lazkaotik edo Azpeititik. Autobusak orduro abiatzen dira. Baina ai, gu eta denboraren erabilera, eta aurreiritziak, eta klase bereizketa, eta garraioa publikoan migratzaileak besterik ez direla ibiltzen…\n« Kualifikazioa, gakoa